text:
(ADVERTORIAL)
Wind Creek Crystal and Seaport Casino, be our valentine, this friday night. Win a Share of $6000 cash!
ORANJESTAD - ATA a reconoce 3 empleadonan cu a sobresali den 2019. E ekipo di Aruba Tourism Authority ta consisti di un grupo grandi di profesionalnan, cu hunto ta traha duro pa asina por cumpli cu e compromiso cu cada un di nan tin cu nos dushi isla. Pa e prestacion di cada empleado por ta uno optimal, e ambiente di trabou mester ta uno hopi ameno y saludabel pa traha aden, mirando e tempo y dedicacion cu e trabou ta rekeri.
ORANJESTAD - Stichting Musica ta haci su maximo esfuerzo pa por cumpli cu tur participante y banda, en particular e ganadornan di Aruba Caiso & Soca Monarch, pa loke ta trata e entrega di premio financiero. Ya a bira un custumber cu esaki ta tuma lugar prome cu e temporada di Carnaval caba y e biaha aki no ta un excepcion.
HAPON – Dos persona diagnostica cu e coronavirus, cu a bandona un bapor crucero bou cuarentena, a fayece. Asina e minister Hapones di salud a bisa diahuebs den parlamento. Un total di 13 persona mas cu coronavirus a keda confirma abordo, cu ta pone cu 634 persona abordo tin e virus.
ORANJESTAD – Laboratorio di Hospital Horacio Oduber, osea LABHO, ta orguyoso di ta e prome den region cu diagnostico pa Coronavirus. Asina nan ta informa den un comunicado. Departamento di microbiologia di LABHOH a traha duro y awe orguyosamente por anuncia cu na Aruba y e islanan Hulandes Caribense ta e prome cu a logra traha riba un test pa asina por diagnostica si un persona ta contagia cu e Coronavirus ( COVID-19). “Pues awo nos na LABHOH por realisa localmente e test pa e virus cu tanto angustia ta causando mundialmente”, nan ta sigui bisa.


c: text/html

text:
ORANJESTAD(AAN)– Diasabra, Augustus 12, 2017 Starbucks localisa na Aruba Marriott Resort a tene su prome evento oficial di coffee tasting y book signing.
Pa prome biaha Starbucks na Aruba ta partner up cu un escritor local pa un evento di coffee tasting. E escritora conoci den media local y internacional, Sra. Rona Coster tabata invita pa asina por conta un tiki mas di su buki nobo jama Island Life, Aruba’s Best Kept Diary y alavez firma esaki pa e bishitantenan cu a pasa cumpra un copia.
E buki di 200 pagina a wordo publica en coneccion y celebracion cu Rona su 25 aña di aniversario como columnista na Aruba.
E clientenan cu a bishita Starbucks na Aruba Marriott Resort por a disfruta di diferente muestranan incluyendo Kitamu coffee cu ta un mezcla di coffee special di Africa y tres diferente sabor di Green Iced Tea Lemonade incluyendo peach, mango y strawberry. Pa complimenta e coffee y Green Iced Tea Lemonade, tabata tin un caramel-dipped shortbread y tambe un citrus cake super refrescante.
Durante di e evento, diferente bishitantenan a bini pa asina disfruta di un rato ameno hunto cu Rona incluyendo turista y localnan cu ta lesa Rona su columna y articulonan pa hopi aña. E buki nobo aki ta revela diferente hechonan y ta duna un bista ariba Aruba su historia, cultura, héroenan y diferente personalidadnan cu ta conoci den e areanan ariba menciona.
Rona Coster su carera a inicia na Aruba como Marketing Executive y a produci diferente columnanan for di 1992 te cu 2015, y cu awor a bira un pagina online. Na 2004, Rona a ricibi e Journalism CTC Award for di Caribbean Tourism Organization pa su contribucion y logronan remarcabel den journalismo. Rona ta e creador di 8 AM Buzz/ Bati Bleki, cu ta un columna diario ariba Facebook y tambe obtenibel como un App ariba iPhone y Android bou di e nomber Bati Bleki.
“Esaki ta prome biaha cu nos ta hasi un book signing event na Starbucks localisa den nos lobby na Aruba Marriott Resort & Stellaris Casino”, ta locual Marketing Communications Manager, Stacey Banfield a remarca.
“Nos a pensa cu e combinacion di un coffee tasting y book signing ta uno ideal pa asina invita local y turistanan pa bishita Starbucks y alavez conoce Rona Coster cu ta un escritora conoci na Aruba y den media. Mi ta hopi satisfecho cu e prome evento aki y sigur cu nos lo hasi mas eventonan asina den futuro”.

robotstxt: allowed

filter: keep


text:
Dia 1 di yüni próksimo na Landhuis Brievengat Di tres edishon di Jazz Meets Cultures ku un ‘line up’ impreshonante
Dia 1 di yüni próksimo na Landhuis Brievengat
Di tres edishon di Jazz Meets Cultures ku un ‘line up’ impreshonante
Jazz Meets Cultures ya no ta un nòmber deskonosí; ta trata aki di un konsepto úniko ku nos komunidat a brasa kaminda tin un fushon entre e músika Jazz i diferente género musikal. E konsepto aki ta keda tresé dilanti den forma di un konsierto ku e meta pa rekoudá fondo pa por yuda nos hóbennan ku desaroyo di nan talento den músika i baile, di kua danki na tur ku a aportá aña pasá, ya tin un grup di hoben siguiendo lès di músika serka sr. Dennis Aalse.
Ayera djaluna 1 di aprel, Fundashon Jazz Meets Cultures a tene un konferensha di prensa na Landhuis Brievengat, den kua a duna informashon di e di tres edishon di Jazz Meets Cultures, kua lo tuma lugá djasabra 1 di yüni próksimo na Landhuis Brievengat di 8or pa 11or di anochi.
Durante di e evento aki a hiba palabra presidente di e fundashon, sra. Denise Mathilda-Priest, sr. Dennis Aalse kende e aña aki tambe tin e parti musikal na su enkargo, srta. Riggwenda Doorjé komo representante di e grupo di artistanan partisipante i tambe Eduarda de Bies kende lo ta enkargá ku e parti di baile. Banda di nan, a hiba palabra mas ku klaro 3 di e patrosinadónan di JMC, den persona di sra. Janine de Windt di CTB, Courtney Silië di Licores Maduro i tambe Jimmy Loanjoe di Massive. E persona ku mas a hala atenshon, tabata e hoben Bre-Shaina Ruiz, kende ta un di e hobennan ku ya ta bayendo lès di músika, kontando su eksperensia.
Músika
E aña aki Jazz Meets Cultures ta konta ku un ‘line up’ impreshonante di artista: Serapio Pinedo ku su Ka’i Orgel den kuadro di aña di Ka’i Orgel, Maarten Schakel, Miguel Gustino, Gilmar Fraitas, Yumaira Grijt, Riggwend Doorjé, Anairia Nivillac, Remy Joss, Jarnise Aitatus, nos kantadó mayó 2019 Adjatay Denisia, Rich Pieter, Chaika, Menasa, Junior Tecla, Url Isenia, Harlianne Brazil, Naomi Silvanie, Curayubata, Reinier Lijfrock, Mistica Stefania, frònt di Icons konsistiendo di Hunneley Felicia, Steven Daniel, Amos Balentien i Djuric Virginie, Farley Lourens, Ray Lauffer, Tico Balentien, Ataniro for di Aruba, Tsean for di Hulanda i chènsnan ta grandi ku segun dianan ta bai lo añadí mas artista.
Wikènt di Gimmick
Preis pa e festival aki, ta fl. 65,- general i fl. 175,- pa VIP. Sinembargo, pa e wikènt aki lo bo p r haña bo karchi di entrada na preis redusí. T’asina ku tantu djabièrnè komo djasabra lo tin gimmick riba karchi; djabièrnè esaki lo tuma lugá di 6or pa 8or di anochi na Fusions, unda a la bes lo tin un Meet & Greet ku e diferente artistanan ku lo presentá e dia aki, i tambe djasabra na Licores Maduro di 10or di mainta pa 1or di mèrdia. Durante e dos dianan aki karchinan lo ta respektivamente fl. 50,- i fl. 150,-.
Entrada
For di djaluna 8 di aprel, karchi di entrada lo ta optenibel na su preis nòrmal na Beep Beep, 24 Uur uit de Muur, Mensing’s, van den Tweel Supermarket Zeelandia i Janthiel i tambe online riba website di Tickets Caribbean. Tambe tin oportunidat pa kumpra karchi ku bo ‘miles’ na ofisina di Fun Miles.
Karchi di VIP lo ta optenibel solamente via 540-0111.
Informashon
Pa kualke informashon di Jazz Meets Cultures 2019, por chèk su página di Facebook i tambe Instagram, bou di e nòmber JazzMeetsCultures, via email na info@jazzmeetscultures.com òf tambe via di e number di telefon 540-0111.


text:
Resientemente a sali na kla ku tin un hóbensita di Kòrsou ku a kuminsá su karera komo pornstar. E video ku ta fungi komo su introdukshon den e industria pornográfiko, a wòrdu distribuí online. Komo ku esaki ta un tabú na Kòrsou, el a kousa kontroversia i divishon kaminda un grupo ta haña inaseptabel ku un hende ta disidí pa hasi esaki su karera i un otro grupo ku ta stimulá e damita aki pa bai internashonal pa e traha su sèn. Tin hende tin asta miedu ku aworakí e porta a habri pa mas muhé di Kòrsou skohe pa e karera aki. Komo ku e tópiko aki ta un tabú, e suseso aki ta un bon inisiativa pa papia tokante e tópiko aki, pues den e artíkulo e fenómeno aki lo ta sentral.
No ta na Kòrsou so pornografia ta un tabú, e ta tabú rònt mundu. Ta konsideré komo inmoral. E ta wòrdu konsiderá inmoral. Tòg hopi hende den sekreto, ta partisipá den esaki dor di okashonalmente (òf frekuentemente) wak video kaminda hende ta partisipá dilanti kámara den aktonan seksual. Den e tempu temporada di internet ku nos ta biba aden ta ainda mas fásil pa mira e videonan aki. Maske ku hende no ta papia ku otro, ta bisto ku den sekreto e ta un un manera di rekreá (“entertainment”) masha normal pa hende. Esaki ta algun estadístika statístika ku a wòrdu presentá ku ta relashoná ku porno:
1. Websitenan di porno ta risibí mas bishitante ku Netflix, Amazon i Twitter kombiná
2. 35% di tur download riba internet tin di aber ku porno
3. 34% di hende ku ta aktivo riba internet a hera di wòrdu konfrontá ku porno
4. Porno ta un industria global ku ta traha $97 biyon annualmente
5. 64% di hende entre 13-24 aña ta buska pa wak porno tur siman
Maske ku hopi hende ta haña e akto inmoral, ta bisto ku hopi hende ta partisipando den e industria aki i manteniendo esaki bibu i direkto. E problema di e industria aki ta ku no ta tur hende ta partisipá den dje boluntariamente. Tin hopi hende involuntariamente ta haña nan ta aktua i tin asta mucha ku ta wòrdu uzá pa esaki. Naturalmente esaki ta henteramente otro for di e hendenan, mané e damsita di Kòrsou, ku a disidí ku e ke hasi esaki su karera. E elemento di trafikashon di hende i pornografía di mucha, tambe ta parti di e industria aki. Pa esaki tambe tin algun estadístika:
6. E ròl mas komun pa hende muhé presentá ta di mucha muhé hóben
7. Pornografia di mucha ta un di e kategorianan di online businesses ku ta kresiendo mas rápido
8. 624,000+ negoshante den pornografia di mucha a wòrdu diskubrí
Naturalmente ta konosí ku porno por tin su efektonan negativo tambe riba e manera ku hende ta pensa kon sèks mester ta i kon esaki ta wòrdu tradusí den realidat. E intenshon di e artíkulo aki no ta pa huzga si ta bon òf malu si bo ta wak porno òf partisipá den porno. E artíkulo aki ta pa mustra ku komo sosiedat nos tin e tendensia lihé di huzgá e partisipantenan sin wak e kontribushon di esnan ku ta wak e porno òf sikiera sa kuantu hende ta bezig ta wak esaki. Bisa nos… Kiko abo ta pensa?
Fuente:


text:
Aruba presente durante sesion di Conseho di Derecho Humano di Nacionnan Uni na Geneve
Aruba presente durante sesion di Conseho di Derecho Humano di Nacionnan Uni na Geneve
Riba 10 mei ultimo, durante un sesion di e Conseho di Derecho Humano di Nacionnan Uni na Geneve, Reino Hulandes a wordo evalua riba e tereno di Derecho Humano.
Cada Estado miembro di Nacionnan Uni ta wordo someti na un evaluacion cada 4 aña. E asina yama Universal Periodic Review (UPR) ta un instrumento general y politico cu Nacionnan Uni ta dispone di dje pa supervisa e cumplimento y e progresonan realisa den e paisnan miembro riba tereno di Derecho Humano.
Un delegacion di Aruba tabata presente na Palais des Nations na Geneve, formando parti di e delegacion di Reino Hulandes, encabeza pa Minister Plasterk di Asuntonan Interior y di Relacionnan di Reino. E delegacion di Aruba tabata consisti di Minister Plenipotenciario na Den Haag, Sr. Juan David Yrausquin y Sra. mr. Olivia Croes di Departamento di Relacionnan Exterior.
E sesion aki tabata basa riba un rapport di Reino entrega na Nacionnan Uni na comienso di 2017, y tambe riba recomendacionan haci door di e Comitenan International durante tratamento di e varios Tratadonan di Derecho Humano na vigor pa Aruba.
Durante e session, 97 pais a haci un intervencion, dunando sea nan elogio, punto di bista of recomendacion pa mehoracion den e implementacion di Derechonan Humano den e paisnan di Reino Hulandes. Proteccion y cumplimento di Derecho Humano ta un proceso continuo cu tin su retonan y gobierno di Aruba ta habri pa e recomendacionnan di otro paisnan miembro pa mehora su cumplimento.


text:
De Nederlandsche Bank
De Nederlandsche Bank (DNB) ta komprometí ku stabilidat finansiero i ta aportá asina na prosperidat duradero den Hulanda.
Pa esei DNB komo banko sentral independiente, supervisor i outoridat di resolushon, ta traha huntu ku partnernan oropeo riba:
- Stabilidat di preis i un desaroyo makroekonómiko balansá den Oropa
- Un sistema finansiero ku ta resistente kontra gòlpi i un tráfiko di pago seif, konfiabel i efisiente
- Institutonan finansiero sólido i íntegro ku por kumpli ku nan obligashonnan i kompromisonan
Dor di duna konsehonan ekonómiko independiente, DNB ta fortifiká e maneho dirigí riba su metanan primario.
Pa Hulanda Karibense DNB ta responsabel pa e tráfiko di pago i supervishon riba institutonan finansiero.
Pa e tráfiko di pago funshoná korekto DNB ta pone papel- i monedanan di dòler merikano den sirkulashon i ta vigilá nan kalidat. Mas aleu DNB ta hasi esfuerso pa e tráfiko di pago ta efisiente dor di promové pagonan elektróniko i deskurashá uso di chèk.
DNB ta supervisá empresanan finansiero den Hulanda Karibense. DNB ta hasi esei huntu ku Autoriteit Financiële Markten i Banko Sentral di Kòrsou i Sint Maarten. E supervishon akí ta konsistí di dos pilar: supervishon prudensial i supervishon di integridat. Supervishon prudensial ta dirigí riba empresanan finansiero sólido i un sistema finansiero stabil. Supervishon di integridat ta dirigí riba un sektor finansiero limpi i íntegro. Bou di supervishon di integridat ta kai e aserkamentu di kriminalidat finansiero ekonómiko, manera prevenshon di labamentu di plaka, malversashon, korupshon i violashon di e lei di sanshon. Bou di supervishon di integridat ta kai tambe supervishon pa tin un kultura di empresa íntegro, dunamentu di pèrmit i evaluá dirigentenan riba kapasidat i konfiabilidat.


text:
Búskeda di e hómber Aquiles Eduardo Cathalina.
KOMUNIKADO DI PRENSA 502 / 2019
5 desèmber 2019
Búskeda di e hómber Aquiles Eduardo Cathalina.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Polis ta pidi búskeda di e hómber, Aquiles Eduardo Cathalina, nasé na Kòrsou di 56 aña di
edat. For di djárason 27 di novèmber 2019, alrededor di 09.00’or di mainta, un familiar a
mira Aquiles sintá riba un banki di beton na altura di Klínika Capriles riba Kaya Wladimir R.R.
“Coco” Balentien.
Aquiles tin e siguiente deskripshon:
Haltura: 1.78 m
Postura: normal;
Kabei: kabes limpi;
Koló di kueru : maron kla;
Koló di wowo: maron ku rand blou kla.
Na momentu ku Aquiles tabata sintá riba e banki e tabatin un karson pretu, un tishúrt korá
ku blanku bistí.
Polis ta supliká tur hende ku por duna kualke informashon tokante di Aquiles pa tuma
kontakto ku polis na e number di telefòn 917 òf na e number anónimo 108.


text:
- taki fresco y bon paketa p’asina e no seca y por lo menos tres blachi (cu sintoma di malesa) di e mata afecta;
- pa mata grandi of den caso cu e sintomanan di malesa a plama hopi, tin cu haci un cita di bishita.
Promove salud di mata
Descripcion
Mata, mescos cu cualke otro organismo ta haya malesa, sintoma fisico y of sintoma di ta afecta door di malesa. Santa Rosa (DLVV) por duna conseho tocante di prevencion of tratamento di e malesa concerni. Obhetivo di e servicio aki ta, cu cooperacion di productor y publico en general, pa preveni malesa y plaga mas tanto cu ta posibel na Aruba. Den principio e servicio aki ta pa e productor di mata (agricultura), pero un publico mas amplio tambe por haci uzo di e servicio concerni.
Unda pa pidi'e? / Mas informacion na
Santa Rosa (DLVV) - Seccion di Agricultura y horticultura
Kico mi tin di hiba cu mi?
Cuanto e ta costa?
Te cu proximo aviso – no tin gasto envolvi.
Cuanto tempo ta dura pa hay'e?
Ta depende di e trabaonan: e por dura di un te cu un par di dia.


text:
Notisia - Rijksdienst Caribisch Nederland
31 Notisianan Tokante Rijksdienst Caribisch Nederland
Sekretario di Estado Knops ta bishitá region Karibense
Sekretario di Estado Knops (Asuntu Interno i Relashon den Reino) lo hiba bishita di trabou na Sint Eustatius, Saba i Sint Maarten ...
Firmamentu akuerdo edifisionan eskolar Sint Eustatius
Komisario Interino di Gobièrnu Mervyn Stegers di Entidat Públiko Sint Eustatius ayera a pone su firma banda di esun di Minister ...
Minister Schouten ta bishitá Hulanda Karibense
Di 2 di sèptèmber te ku 6 di sèptèmber 2019 minister Carola Schouten di Agrikultura, Naturalesa i Kalidat di Kuminda ta bishitá ...
SSO-CN ta muda pa edifisio renobá
Riba djaluna 19 di ougùstùs e Shared Service Organisatie di RCN (SSO-CN) a muda pa e anterior edifisio di APNA situá na Kaya ...
A anunsiá último buelo CN-Express
Riba djabièrnè 29 di yüni lo ta último buelo di CN-Express. E konekshon aéreo entre Bonaire i Islanan ariba a keda operashonal pa ...
Rijksdienst Caribisch Nederland; online pa abo
Awe ofisialmente Rijksdienst Caribisch Nederland ta lansa su wèpsait nobo. Bo por bai riba e plataforma online aki pa tur ...
CN-Express ta konektá Islariba ku Boneiru
E ministerionan di Asuntunan Interno i Relashonnan di Reino (BZK) i Infrastruktura i Waterstaat Maneho di awa (IenW) ta uni forsa ...
Défisitnan komersial di Hulanda Karibense kresiendo
E défisitnan komersial di Boneiru, Sint Eustatius i Saba a oumentá den 2017. Na Sint Eustatius e défisit a krese ...
Kampaña di informashon referèndem Wiv Wet 2017 a kuminsá
Riba djárason 21 di mart 2018 ta tene un referèndem konsultativo tokante lei ku ta regardá servisio di informashon i servisio di ...
Komisario di gobièrnu sentral huramentá
Awe djarason, Sekretario di Estado Knops (Relashonnan den Reino) a huramentá Marcolino (Mike) Franco komo Komisario di Gobièrnu ...


text:
Guiana Franses
Guiana Franses (Franses: Guyane française; ofisialmente djis Guyane) ta un teritorio Sur amerikano di Fransia, konsistiendo di un solo departamentu (Franses: département d'outre-mer, of DOM) situa na e kosta nort atlantiko di Sur Amérika. E ta grens ku dos nashon, Brazil na parti ost i suit, anto Suriname na parti west. Su 83,534 km² di superfisio tin un desidat di poblashon hopi chiki di menos ku tres habitante pa kilometro kuadrado, ku kasi mitar di su 229,000 hendenan na 2009 bibando den e area urbano di Cayenne, su kapital. Guiana franses su moneda ta e euro.
E adishon di e adjektivo "Franses" ta bini for di tepunan kolonial ora kuater di e kolonianan asina a eksisti. Nan tabata ta, di west pa ost: Guiana Britaniko (awor Guiana), Guiana Hulandes (awor Suriname), Guiana Franses, anto Guiana Portugues (awor Amapá e estado mas nort di Brazil). E prome tres awendia tambe sa wordu referi na dja kolektivamente komo e Guiananan.


text:
Ora bo kai for di bo BMS meal plan, tin bia no ta fasil berdat pa kai den drive bèk. Tin bia e ta echt DIFISIL.! Pero pesimismo, hansha i strès ta hasi’e ahun mas “difisil”.
Relaha i hasi (no purba) esakinan.
- No pensa ku ta dinobo bo ta bai kuminsa, mire komo un kontinuashon, paso ta esei e ta. #siguimentutin
- No Hasie paloko, ni mitar mitar. Prepara tur kos nèchi, pone bo dia ku bo ta bai sigui fuerte, i SIGUI!
- No kompara bo avanse ni bo dedikashon di awor ku esun di pasado. Traha riba esun di awor.
- Si un dia bai malu, djis sigui. Bo sa esei. No ta importa kon malu a bai. Ni kon atras bo a kai. Kontinuashon i persrveransha ta esensial.
- Paga bon tinu ta ki ora of ki dia of pa ki motibunan bo ta faya, i komunika esei ku nos.
- Kuminsa poniendo metanan chiki. “Na fin di siman lo mi ta 0.5 kilo menos”.
- Si 4 siman a pasabo kaba ku un meal plan. Pidi pa e siguiente (kontinuashon ta esensial!).
Si bo no a inskribí na nos lista di tips semanal ahinda, KLIK AKI


text:
Un grupo di cinco homber supuestamente a viola un adolescente di 14 aña di edad durante e celebracionnan di Nochevieja na Argentina.
E cinco sospechosonan a keda deteni, acusa di ‘acceso carnal grave’, un delito cu castigo entre 8 y 20 aña di prizon. Segun e denuncia, e violacion den grupo a tuma luga den un tent durante un campamento den e ciudad costeño di Miramar, den provincia di Buenos Aires.
E famia di e victima a huur un bungalow pa pasa e fiestanan di Pasco den e campamento. Dia 1 di januari den oranan di marduga, e mayornan a preocupa pa e ausencia di nan yiu y a sali busk’e. E mama a hay’e den un tent cu e cinco acusadonan, tur entre 21 pa 23 aña. E tabata bou influencia di alcohol, y el a conta cu el a wordo viola.
E tata a yama polis, y e famia a pone un denuncia mesora. Fiscal a ordena preserva e escena di crimen, secuestra e elementonan di interes pa e investigacion, y traslada e detenidonan pa nan wordo someti na control medico. Pero polis a tarda pa actua, pa cual motibo e subcomisario Andres Caballero a wordo releva. E autoridadnan na Buenos Aires, den man di e coalicion gobernante Cambiemos, ‘no kier buelta cu e tema di violencia di genero, kier pa trabou wordo haci lihe; e mensahe tabata cla na tur general dos luna pasa”, segun e ministerio di siguridad a argumenta tocante e decision di retira e subcomisario.
E acusadonan tabata amigo, y a yega hunto na e campamento El Durazno. Ta trata aki di Lucas Leonel Pitman (21), Pitman (21), Tomás Agustín Jaime (23), Juan Cruz Villalba (23), Mariano Manuel Díaz (23) y Roberto Fabián Costa (21). Tur ta hoben di clase media di e ciudad Mar del Plata, como 50km di Miramar, amigonan cu ta practica surf y rugby, segun medionan local.
E nomber di e victima ta secreto, y tambe mayoria di e detayenan di e investigacion.
E cinco acusadonan a declara ayera dilanti hues, y durante e proximo dianan e victima tambe lo declara tras di un camara di Gesell, un mecanismo cu ta permiti preserva e anonimato di e testigonan. Ademas, lo tuma testimonio di otro personanan kende tabata acampando na e luga.


text:
Limpia bo kurpa i deshasí di sushi den e kurpa ku ta kousa malesa
Den medisina chines nos por mira ku ta repartí tur 12 órgano den un dia den kual tur órgano tin dos ora. Durante e dos oranan den dia e órgano tin su energia mas haltu durante dos ora. Nos por repartí esaki riba un oloshi di 24 ora. Esaki nos ta yama e oloshi di órgano òf preferibel yam’e oloshi di energia (pasobra despues lo bo ripara ku diferente otro kos ta kai bou di e repartishon aki ku no ta órgano.
Ban wak e algun ehèmpel:
Stoma tin su energia mas haltu entre 7 pa 9 or di mainta. P’esei sigun medisina chines ta mihó kome un bon desayuno mainta tempran. Kuminda di anochi mester ta ménos i hopi mas leve pasobra entre 7 i 9 or anochi e energia di stoma ta esun mas abou. Den e sistema di pensa den mundu oksidental hopi hende ta lanta mainta i keda sin kuminsá ku un desayuno, anto anochi ta kome hopi lat hopi bia na un snek òf restorant. Ta bebe alkohòl, i ta kaba un komé ku algu sut manera bolo, flan òf pudin. Tur esaki ta un tragedia pa e stoma.
Nos wak e tripa grandi (dikke darm) nos ta mira riba e mesun plachi ku e tripa tin su energia mas haltu mainta entre 5 pa 7 mainta. Den un situashon salú nos ta ripara ku e baimentu af ta den oranan entre 5 pa 7 or di mainta. Komprendibel ta tambe ku hopi hende ku ta sufri di será di kurpa tin su kousa ku nan no ta tuma tempu pa bai af. Hopi bia nos no tin tempu i nos ta trata di mustra e kurpa ku nos no tin tempu.
P’esei e konseho semper ta pa bo sòru pa limpia e tripa tur dia dor di saka e sushi ku e kurpa no por usa mas. Na momentu ku e tripa funshoná normal bo por pensa bon, kòrda tur kos bon i sinti bo mes yen di energia.
E temporada di aña ku ta esun mas mihó pa hasi un bon limpiesa di tripa ta nèt despues di karnaval i esaki ta kai nèt den e temporada di yunamentu pa misa katóliko. E di dos temporada pa hasi limpiesa di e tripa ta nèt na komienso di aña eskolar nobo.
Limpiamentu di tripa tabata wòrdu konsiderá komo un di e métodonan ku un dòkter por usa pa kura un hende di su malesa pasobra yunamentu ta limpia e kurpa i limpia e pensamentu. Ora un hende ta malu e kurpa tambe ta skohe pa bai na yuna. E apetit ta kita kompletu. Malesa semper tabata wòrdu konsiderá komo un situashon ku e kurpa a akumulá hopi sushi ku e kurpa no por deshasí di dje.
797 Bia mirá, 4 Bia mirá awe


text:
Diasabra ultimo bou entusiasmo grandi e celebra e dia mundial di landamento den Pisina Olimpico Roly Bisslik na Savaneta.
Federacion di landamento, AZB hunto cu su clubnan miembro por a laga e publico sera conoci cu nan organisacion. Asina nos por a mira clubnan di landamento, Open Water, Landamento Artistico y Waterpolo. Tabata tin demostracion di diferente club y tambe por a hunga waterpolo riba un cancha adapta.
Interesadonan a baha masalmente Savaneta y admira tur loke e deporte di landamento ta ofrece. Por a landa liber y tambe tabata tin dino jump pa e mas chikitonan.
“E celebracion di e dia acuatico tabata un exito, nos meta tabata pa laga e publico sera conoci cu e deporte di landamento y esey ta loke a pasa tambe mirando e acohida”, Marion Kan, e presidente di AZB a comenta. E intencion ta cu tur anja lo celebra e dia aki, mirando cu tur hende a pasa bon, esey ta loke a boga pe.
Arubaanse Zwembond ta un di e federacionnan cu mas existencia na Aruba y ta activo desde 1969. Tur esnan interesa den e deporte di landamento por tuma contacto cu e secretaria di AZB, Esther Croes pa medio di e mail [email protected] of manda un PM of FB: Aruba Swimming Federation AZB.
Dia mundial di landamento exito rotundo
Diasabra ultimo bou entusiasmo grandi e celebra e dia mundial di landamento den Pisina Olimpico Roly Bisslik na Savaneta.


text:
Intermediashon di keho
Na momentu ku un konsumidó tin un keho tokante algu ku e la kumpra, nos ta duna konseho i yudansa hurídiko i sali na defensa di un konsumidó individual i tambe un grupo di konsumidó. Ora abo konsumidó tin un reklamo tokante un produkto òf servisio. I si bo no ta keda kla ku e komersiante bo por aserka nos fundashon pa konseho i intermediashon. Nos ta purba tantu posibel, pa siña e konsumidó mes kon e tin di hèndel e problema i dun’é e hèrmèntnan nesesario pa e mes por defendé su kaso. Si esaki no yuda, Fundashon ta trata e kaso i purba na yega na un solushon ku e komersiante


text: E ta un intercambio cultura dianan 11,12,13 di September den Cas di Cultura na Aruba. Un comedia basa riba e realidadnan rond di entiero. “Realidad Rond di Entiero” ta scirbi pa Fabian Martina. Un hoben artista cu a traha varios aña na un funeraria. El a mira hopi cos pasa durante su trabou na e funeraria. El a analisa y pensa cu esaki ta algo cu por bira un tema pa su comedia. El a logra hinca esaki den otro. Cu experiencia di e Gran Comediante Pachi Damon, el a yega na pone e obra miho den otro. Famianan ta bruha ora cu un ser keri fayece. Esaki mes ta e tono cu e comedia lo wordo presenta. E comedia ta practicamente real presenta cu su caha di morto y un entiero completo unda famianan bruha ta topa otro. Yiunan di difunto cu diferente mama ta sali for di tur skina. Algo cu abo no por perde. Hasta tin e mariachi di despedida durante entiero. No perde e obra aki. Busca bo ticket awe mes na CITGO Blvd y CITGO Esso Ville pa bo ta den e comedia na Cas di Cultura 8or PM riba diaranson 11,diahuebs 12 y diebierna 13 di September.


text:
Entre 9 or di mainta pa 1 or di atardi:
ORANJESTAD (AAN) – Den e sede di MEP, Prome Minister mr. Evelyn Wever-Croes y su team, tabata presente e siman aki y te cu awe, Diasabra 24 di Augustus, pa yuda e personanan cu mester yena nan papel di belasting corectamente.
E mandatario a expresa na DIARIO, cu costo di bida ta hopi halto na Aruba, pero tur hende mester cumpli cu paga nan belasting, pero e ta pidi e contribuyentenan pa no paga ni un florin mas, ni 250 florin di boet, y pa evita esaki mester yena e formulario corectamente, y pesey e hunto cu su team tey pa yuda, te awe diasabra 24 di Augustus cu e campaña aki ta termina. Nan lo tey na Sede di MEP di 9or di mainta te 1 or di merdia.
Ultimo dia pa entrega e formulario ta dia 2 di September.
E lider di MEP a gradici tur e personanan cu a bin pa a deposita nan confianza, y el a mira cu tin un necesidad y un interes hopi grandi pa yena e formulario.
Tambe e ta gradici tur e profesionalnan cu ta yude pa yena e formulario, cu danki na nan esaki ta posible.


text:
Damen Ship Repair ta informá ku e entrada den nos haf di Xin Guang Hua ku tin e dos dòknan na bordo no por sigi awe.
Damen Ship Repair ta informá ku e entrada den nos haf di Xin Guang Hua ku tin e dos dòknan na bordo no por sigi awe. Tur esnan konserní tabata diakuerdo ku e situashon di weer no ta responsabel pa garantisá un nabegashon sigur. Tin muchu bientu. Asina a keda disidi dor di Havenmeester. Mañan djadumingu 29 di april mainta tempran lo bolbe hasi un intento. Nos ta haña esaki un desishon responsabel. Better safe than Sorry!
Riba imagen ta mira momentu ku e touwboot nan ta bin bek aden.


text: Dianan 15 pa 17 di novèmber 2017 Pastor Shurman Kook tabatin e honor di a representá pais Kòrsou komo panelista den un simposio di Libertat di Religion di Karibe. E simposio a tuma lugá na Puntificia Universidad Católica Madre y Maestra na Sto. Domingo, Republica Dominicana. E tema di e simposio tabata “Libertat di Religion i Desaroyo Ekonomiko.” Pastor Kook a partisipá den e panel ku a presentá i diskutí e tema “E Ròl di e Estado den Protekshon di Libertat di Religion.” Entre esnan ku a partisipá den e panel enkuestion huntu ku Pastor Kook tabata Honorabel Promé Dama di Republika di Guyana, Su Ekselensia Sra. Sandra Granger.


text:
ORANJESTAD (AAN): Diahuebs mainta, Minister di Otmar Oduber conhuntamente cu Director di Departamento di Obranan Publico (DOW) Marlon Croes y Director di Serlimar, Henley Davelaar a firma un “Letter of Intent” pa pone mas di 2 miyon florin disponibel pa instala un sistema moderno di procesamento di desperdicio.
Minister Oduber a duna di conoce cu esaki ta un momento hopi special y historico pa cu un proceso cu a inicia algo mas cu un aña pasa pa asina atende cu maneho di desperdicio na un forma responsabel y den man cu medio ambiente.
E mandatario a bisa cu for di e fondonan di FDA a resta un suma di 1.8 miyon florin y cu den principio tabata aloca pa atende cu un incinerator pa desperdicionan medico (priknan, organonan di hende, bestianan, etc) .
A tuma un decision aña pasa den Conseho di Minister caminda a haya autorizacion tambe pa yega na un incinerator cu lo atende cu e desperdicionan for di tereno medico, pero a amplia esaki pa atende cu un problema cu tabata tin tanto na DOW como tambe na Serlimar, usando e fondonan cu tin na un forma mas responsabel y mas deficiente.
Oduber a indica cu na DOW, e procesamento pa locual ta resta ora ta trata e awa preto aki na Aruba, e asina yama ‘sludge’, cu esaki tabata wordo kima den un ‘open burner’ contaminando medio ambiente.
Mescos tabata tuma lugar, den caso di Serlimar, cual tin e responsabilidad di piki bestianan morto ariba caminda of ora tin e desperdicionan di abattoir cual practicamente tabata cende un candela pa kima e bestianan y/of nan desperdicionan of hasta dera nan cu tur e parti anti-higienico cu esey ta nifica.
A analiza esaki y a bay den un destaho cu a tuma lugar fin di aña pasa y cu tin como meta busca un incinerator pa asina bay den un proceso cu ta pa cuida medio ambiente y unda no lo mira mas e huma y e resultadonan di e kimamento cu ta bay habri den aire, Minister Oduber a señala.
MAS CU 2 MIYON DISPONIBEL
Awor a yega na un acuerdo caminda cu entre Serlimar y DOW a pone fondonan disponibel cu un suma di 1.8 miyon florin, cu fondonan di gobierno cu a resta di FDA y for di Serlimar lo pone un suma di 1.4 miyon florin.
Cu e suma aki lo haya un sistema moderno pa tratamento di desperdicio cu tabata un problema cronico na Aruba y cu den pasado no por a atende cune na un forma responsabel.
Den mas o menos 4 pa 6 luna e planta aki lo ta operacional y lo usa e facilidadnan combina caminda cu Gobierno di Aruba pa medio di e acuerdo aki ta pone e ekipo den beheer di Serlimar. Esaki kiermen cu Serlimar ta bay opera y explota e facilidad aki pa gobierno di Aruba.
Di parti di DOW tambe ta yega na un acuerdo cu Serlimar pa e maneho. E contract a wordo cera pa cu e maneho di e “sludge” aki cu ta bay significa cu lo ta 100% amigabel cu medio ambiente, pero tambe un reduccion substancial (casi 1 miyon florin pa aña) den e costonan cu DOW tabata tin pa por deshaci y maneha e aspecto di “sludge” aki na Aruba.
Riba potret por aprecia e momento ora cu e MOU a wordo firma.


text:
ORANJESTAD (AAN)- Gutu ta pertenece na un grupo di pisca, cu segun World Register of Marine Species (WoRMS), por worde dividi den 2 sub-famia. Cada sub-famia ta contene 5 genero di pisca, cu un total di mas di 90 diferente especie (cu ta conoci na ingles como “Parrotfish”).
Pero pa complica cos, na Papiamento nos ta yama algun pisca Gutu, cu no ta parrotfish. Y nos ta uza diferente nomber pa e mesun especie. Gutu tin un papel masha importante mes den nos ecosistema marino y merece nos proteccion.
Informacion general:
E pisca Gutu ta pertenece na e especie di pisca cu hopi variedad di color, y e tin un boca cu ta parse e pik di un lora. Nan nomber na Ingles ta bin debi na nan boca. Na luga di dientenan tin dos plachi manera e boca di un lora. Cu nan boca fuerte nan ta raspa kita alganan for di piedra y coral, comiendo tambe algun klompi di piedra y di coral.
Mas den nan boca tin otro diente special cu por mula e piedra of e pida coral haci nan fini. Antes nos piscadonan local di islanan-ABC tabata tira e piscanan aki back den lama. Pero ora cu nan a cuminsa pisca cu coleganan di Isla Ariba, esakinan tabata bisa e piscadonan local cu e piscanan cu nan ta tira back tabata “good too”. Asina e nomber Gutu a origina.
Nan importancia pa nos Ecosistema:
Gutu ta piscanan masha importante mes pa e mantencion y bienestar di nos rifnan di coral. Nan ta come alganan marino cu ta crece riba coralnan morto y piedranan di lama.
Door di e proceso di nan alimentacion nan ta yuda controla e crecemento di alganan marino cu ta competi cu e coralnan bibo, evitando e crecemento masivo di e alganan. Pero e proceso di come pida coral y piedra y mula nan pa come e alga, ta pone cu nan ta produci santo tambe.
Tin zonanan caminda cu piscanan Gutu ta mula asina tanto coral morto y piedra chikito, cu nan produccion di santo di lama ta supera cualkier otro proceso di naturalesa. Algun investigadornan ta calcula cu un Gutu generalmente por produci rond di 100 kg. di santo pa aña.
Menaza pa Gutu:
Tin por lo menos 11 nomber di Gutu na Papiamento: Nan ta Gutu di santo, Gutu strepia, Gutu blauw, Gutu berde, Gutu raton, Gutu rabo di gay, Gutu barica di candela, Gutu bok’i sapato, Gutu promente, Gutu kedebe y Gutu macakiño).
Pero esey ta sin menciona e especienan di e famia wrasse cu tambe ta carga e nomber Gutu na Papiamento, aunke nan no ta “Parrotfish”. Pero algun di e nombernan ta e mesun especie cu diferente nomber tambe. Den region di Caribe nan poblacion a disminui basta den e ultimo añanan.
Na algun pais pa mas di 40%! Nan ta bou di un presion grandi di sobre-pesca. Aunke globalmente e piscanan Gutu no ta worde menaza pa extincion, den cierto region nan ta na peliger. Na Aruba tur especie di Gutu ta proteha pa ley.
Potretnan pa cortesia Delajah Boekhoudt. Fuente di informacion di: Fundacion Portafolio Verde, WoRMS, CARMABI, Piska di ref di koral (W. Nagelkerken), Nomber di Pisca na Papiamento (B. Boekhoudt).


text:
- Si tin 65 aña di edad of mas bieu mester di un formulario di dokter yena y aproba cu un plakzegel di Awg. 8.- geplak riba dje. Esaki ta pa rijbewijs categoria C of D. Por busca un formulario di dokter cu e plakzegel di Awg. 8,- na postkantoor. Bo dokter mester yena y aproba e formulario;
- un extracto di inscripcion na Censo di Awg. 5,00 (Papel di 5 florin) no mas bieu cu tres luna.
- Si ta trata di un persona cu tin un permiso di estadia na Aruba, e ora ey mester presenta e permiso of un paspoort Hulandes valido.
E adres di e postkantoor ta:
Post Aruba N.V.
J.E. Irausquin Plein 9
Tel: (+297) 528 7678
Fax:(+297) 528 7603
E-mail: customerservice@postaruba.com
Si ta trata di un persona cu tin un permiso di estadia na Aruba, e ora ey mester presenta e permiso of un paspoort Hulandes valido.


text:
02-2019 – Enfocando riba negoshinan cu kier crece: KvK ta cuminsa 2019 cu evento Business Plaza – Step Forward!
Oranjestad – Camara di Comercio y Industria (KvK) ta organisa diasabra 19 di januari 2019 un biaha mas e evento Business Plaza – Step Forward! E evento aki ta cuminsa 9or di mainta te cu 2or di atardi y ta tuma luga na oficina di KvK. E meta di Business Plaza – Step Forward! ta pa brinda informacion y guia na e empresario cu ta desea di expande su liña di producto of servicionan y cu talbes kier restructura su negoshi of tin intencion pa expande cu mercado internacional. Topiconan interesante cu lo wordo presenta ta relata na expansion di un empresa, strategia social pa bo negoshi, experiencia di un empresario y haya sa di e ultimo desaroyo di KvK cu ta importante pa e comerciante. Lo bay tin presente conseheronan di KvK y tambe diferente representante di departamento economico pa duna consulta y brinda informacion encuanto lanta un negoshi. Un danki ta bay na Aruba Bank N.V.cu ta e patrocinado principal di e evento.
E agenda pa e dia lo ta como siguiente:
9:00 AM – 9.10 AM : Discurso di Presidente di KvK sr. Kawish Misier
9:10 AM – 9:40 AM : Presentacion di sponsor Aruba Bank N.V. sr. Eugene Dirksz
9:40 AM – 10:00 AM : “Strategies to boost community engagement and CSR in your company” presenta door di sra. Thixianne Wever di Cede Aruba
10:00 AM – 10:30 AM : “Expansion story of an entrepreneur” door di sra. Rekha Croes-Daryanani di Rexa Studio
10:30 AM – 11:00 AM : “KvK goes digital” presenta door di sra. Sonja Velthuizen, director di KvK
Lo tin un pauze di 11:00 AM te cu 11:30 AM cu oportunidad di networking.
11:30 AM – 12:00 PM : Presentacion di sra. Jacqueline Holmond: “Appointment/ retirement of a legal entity”
12:00 PM – 12:30 PM : Presentacion di sr. Stephen Daal: “Logistics import/export”
12:30 PM – 2:00 PM : Presentacion di sra. Luenne Pieters y sra. Angeline Giel di Departamento di Impuesto encuanto “Tax reforms”
Tur e presentacionan lo tuma luga den e Auditorio di KvK.
Tambe tin e oportunidad pa haya diferente informacion via un consulta personal:
10:00 AM – 1:30 PM : Consulta priva pa negoshi cu conseheronan di KvK
11:00 AM – 1:30 PM : Consulta pa permiso di negoshi cu conseheronan di DEZHI
11:00 AM – 1:30 PM : Consulta priva pa exportacion cu conseheronan di Exprodesk
Universidad di Aruba lo ta presente pa duna informacion tocante estudionan pa empresario. CEDE tambe ta invita y lo tin un booth cu mas informacion encuanto “Aruba Doet”.
No perde e oportunidad aki cu ta ofrece hopi informacion importante pa tur empresario cu tin su negoshi y tin intencion serio den sigui crece. E evento ta brinda oportunidad na e empresario pa reenforsa su lasonan comercial sin importa den ki sector. Durante e evento lo tin diferente snacks y bebida gratis pa refresca.
Business Plaza – Step Forward! ta completamente gratis pero ta importante si pa registra di adelanta pa sigura bo luga durante e presentacionnan. Por haci esaki via e link www.arubachamber.com/signup/ y asina reserva bo asiento. Pa cualkier pregunta y/of mas informacion, por tuma contacto cu KvK via e-mail na businessinfo@arubachamber.com of via telefoon 582-1566 ext. 27/35/42/30.
Aruba, 14 di januari 2019
Camara di Comercio y Industria (KvK)
Events
-
Masterclass ‘Leading Change’March 5 @ 9:00 am - 12:00 pm
-
KvK Workshop: Creative Thinking – how to generate ideas through empathyMarch 10 @ 12:00 pm - 2:00 pm
-
Masterclass ‘Lean Management’September 10 @ 9:00 am - 12:00 pm


text: Hopi kos a wordu papia den kaya, den whatsapp groups i ora ta bati bleki bou di palu. Jhony di ta ku ròlstul e mester a hib’e port’i kas despues di chino. I Payo di ku e mucha a bini mai 7 bia. Enbes di keda bai tras di tur e kuentanan yen sous nan ei, nos a disidi di traha un enkuesta, i puntra e hende muhénan mes si hòmber YDK ta hasi nan trabou bon riba kama. E hende muhénan no a pèrdè pa gana tampoko. Nan a asta laga dos, tres tep pa e kabayeronan. Pero nos a papia hopi kaba, chèk e resultadonan pa bo mes i laga sa si bo ta di akuerdo ku nan.


text:
Nos ta mira hopi hende ku tin gana di baha peso pero ku tin problema pa di bèrdat kuminsá. Esaki por bini pa diferente motibu entre otro pa konosementu insufisiente di kome salú i/o hasi deporte salú komo tambe falta di motivashon propio.
Pa e motibu ei nos a hinka un programa pa baha peso di 13 siman den otro den koperashon ku un dietista. E programa akí ta konsistí di reunionnan di informashon, oranan di deporte bou di guia i diferente aktividat den aire liber. Durante e periodo akí ta nota puntual mesualmente kon kada partisipante ta presta. Hopi hende a pas’é bon i a pasa dor di un kambio di estilo di bida permanente.
Pa mas informashon i inskripshon pasa serka nos.


text:
Juliana a eksplorá formanan pa eduká tantu mucha komo adulto na manera propio, atraktivo i efikas. Pasobra studiando su komunidat, el a mira ku ta su propio formanan por eduk’é. Juliana a integrá e género literario kuenta den su arsenal di hèrmèn i tabata alkansá kuné tur su metanan edukativo. Kontinuando i renobando tradishonnan bieu, kuenta a desaroyá den man di Juliana bira muchu mas ku literatura. Sinku aña largu Elis Juliana a kana ku konsiensia i kolekshoná historia outéntiko serka bieunan i ta publiká Echa cuenta na 1970. “Mi ta sinti ku den e kuentanan akí tin un tesoro na informashon skondí”, (Juliana den Amigoe 1970) i ta primintí ku e lo bai dediká su mes na buska esaki den futuro. Promesa ku el a kumpli ampliamente kuné. E mes a resultá un gran kontadó di kuenta. Intuitivamente Elis Juliana a sabi ku e kuentanan ta muchu mas ku kuenta so i por destilá ku pa e kuentista akí kuenta ta: entretenementu, bida, edukashon, dunamentu di forsa nobo.
Algun aspekto di kuenta ilustrá pa Juliana Maestria di kontamentu: Konservá herensia: Ekspreshon di resistensia kontra sklabitut, Nanzi: Integrá ku otro arte manera kanto i drama: Desaroyá fantasia, haña e durashon ku bo ke dun’é (dos, tres dia siguí), desahogo, hunga ku tempu (trese ayera den awe i hiba awe bèk). Ku kuenta Elis Juliana tabata logra tur su ophetivonan i funshoná komo edukadó sin identifiká su mes komo Juliana. E por a papia den promé persona, uza diálogo, presentá Wazo i Ompi Elis, kanta, uza ritmo, duna informashon ku el a inbestigá, reprimí mal kustumber, elogiá. Komo kibradó di barera, el a desaroyá material pa siña mucha lesa for di nan kuater aña. El a publiká vários material pa siña mucha. (Verso pa mucha, Komedia pa mucha i otronan. Esakinan ta mustra kon aki tambe Juliana a realisá e prinsipio di ‘mi mes ta tur kos pareu, tambú i letra’, integrando kanto i drama den kuenta. El a preservá kuenta, uza e ekspreshon di resistensia, kuentanan di Nanzi. Pero mas ku den kualke otro aspekto Juliana ta proba su raisnan firme den suela di Kòrsou i su ingeniosidat pa eduká kreando dos rekurso ku a proba nan forsa durante dékadanan kaba: pa adulto, e figura di Wazo, eksploradó di Kòrsou, konosedó profundo di kultura i konsientisadó i pa mucha, Ompi Elis, ku no a bèk pa trata niun tema, pa difísil ku esaki por aparentá, ku muchanan.
Elis Juliana ta dedikando henter un bida na restablesé balansa históriko, rekonkistá memoria pèrdí, krea konfiansa propio i kita miedu, manera a bin dilanti den e poema Lòs e mucha. Pasobra e inseguridat ku edukashon sumiso a hinka den pueblo ta resaltá asta den e kontesta afirmativo riba un pregunta ku mucha di Kòrsou ta artikulá ku entonashon di pregunta: “Kuantu aña bo tin?” Kontesta: Nuebe?”
Elis Juliana su mérito mayó komo edukadó ta di a yuda rekonkistá e mente pèrdí akí.
Pa su trabounan konsientisadó, konstante i kreativo riba tereno di edukashon por konsiderá Elis Juliana edukadó rekonkistadó di mente pèrdí.


text:
Diahuebs mainta, Minister di Transporte, Comunicacion y Sector Primario, sr. Chris Romero, a tene un reunion informativo cu e Directornan di e diferente Departamentonan cu ta cay bou di su encargo.
Den un ambiente cordial, e diferente Directornan a hiba palabra pa asina duna Minister Romero un actualisacion di e trabounan y avancenan cu ta tumando lugar den e diferente Departamentonan di Gobierno, cu ta resorta bou e maneho di Minister Romero.
Tambe, e diferente Directornan a presenta na Minister Romero e plannan cu ta den ehecucion caba den nan departamento pa cu aña 2020. Pero tambe a señala e retonan cu e departamentonan ta enfrentando y con ta actuando pa yega na un solucion positivo.
Un mainta sumamente positivo caminda Minister Romero a intercambia di idea y plannan cu e Directornan di Servicio Meteorologico Aruba (Meteo Aruba), Santa Rosa/DLVV, Direccion di Asuntonan di Telecomunicacion (DTZ), Direccion di Aviacion (Directie Luchtvaart), Direccion di Asuntonan Maritimo (Directie Scheepvaart), Departamento di Transporte Publico (DTP) y Inspectie Beveiliging Scheep en Luchtvaart (IBSL).
Den transcurso di otro siman, e titular di e carteranan di Transporte, Comunicacion y Sector Primario lo reuni cu e Directornan di e empresanan estatal Setar NV, Telearuba NV, Arubus NV, Post Aruba NV y ANSA NV, pa asina ricibi nan respectivo actualisacion tambe.


text:
CAPITULO 18
Sabiduria den e “Palabra di Dios”
1, 2. Ki “carta” Yehova a skirbi nos, y pakico?
BO TA corda e ultimo biaha cu bo a ricibi un carta di un ser keri cu ta biba leu for di bo? Tin poco cos cu ta haci nos mas contento cu un carta di un persona cu nos ta stima. Nos ta keda encanta pa haya sa con ta bai cu ne, cu su salu y cu su plannan. E informenan ei ta trece nos sernan keri mas serca nos, maske fisicamente nan ta hopi leu.
2 Kico anto lo por duna nos mas placer cu ricibi un mensahe skirbi for di e Dios cu nos ta stima? Den un sentido, Yehova a skirbi nos un “carta”: su Palabra, Bijbel. Den dje e ta conta nos ken e ta, kico el a haci, kico e ta determina di haci den futuro y hopi cos mas. Yehova a duna nos su Palabra pasobra e kier pa nos tin un relacion intimo cu ne. Den su sabiduria supremo el a scohe e miho manera posibel pa comunica cu nos. Tanto den e manera cu Bijbel a wordo skirbi como den su contenido, tin un sabiduria incomparabel.
Pakico un Palabra Skirbi?
3. Con Yehova a transmiti e Lei na Moises?
3 Algun hende lo puntra nan mes: ‘Pakico Yehova no a uza un metodo mas dramatico—por ehempel, un bos for di shelo—pa comunica cu hende?’ Na algun ocasion Yehova en berdad a papia for di shelo pa medio di angelnan cu a represent’e. El a haci esei, por ehempel, ora el a duna Israel e Lei. (Galationan 3:19) E bos for di shelo tawata asina impresionante cu e Israelitanan spanta a pidi Yehova pa e no papia cu nan den e manera aki sino pa e comunica cu nan mediante Moises. (Exodo 20:18-20) Pesei Yehova a transmiti e Lei, cu a consisti di un 600 y pico lei individual, palabra pa palabra den forma oral na Moises.
4. Splica pakico un transmision oral lo no tawata un metodo confiabel pa transmiti e leinan di Dios.
4 Pero kico lo a pasa si e Lei ei no a wordo skirbi nunca? Moises lo por a corda e palabranan exacto di e codigo detaya ei y transmitie sin eror na e resto di e nacion? Y kico di e futuro generacionnan? Nan lo tawatin cu depende completamente riba loke un boca a bisa otro? Esei sigur lo no tawata un metodo confiabel pa transmiti e leinan di Dios. Imagina bo kico lo sosode si bo conta e prome persona den un fila largo di hende un cuenta, y e na su turno conta e siguiente, y asina pasa e cuenta sucesivamente door di henter e fila. Ora e cuenta yega na e ultimo persona den e fila, probablemente lo e ta bastante diferente for di loke e tawata na cuminsamento. Pero e palabranan di e Lei di Dios si no a core e peliger ei.
5, 6. Kico Yehova a instrui Moises pa haci cu Su palabranan, y pakico ta un bendicion cu nos tin e Palabra di Yehova por escrito?
5 Den su sabiduria Yehova a scohe pa laga skirbi su palabranan. El a instrui Moises: “Skirbi e palabranan aki, pasobra conforme e palabranan aki mi a sera un aliansa cu bo y cu Israel.” (Exodo 34:27) Asina e era di skirbimento di Bijbel a cuminsa, na aña 1513 prome cu nos era. Den transcurso di e siguiente 1.610 añanan, Yehova ‘a papia na hopi ocasion y na varios manera’ cu rond di 40 escritor humano cu despues a skirbi Bijbel. (Hebreonan 1:1) Mientrastanto, copistanan deboto cu hopi dedicacion a traha copianan exacto pa asina conserva e Scritura.—Esdras 7:6; Salmo 45:1.
6 Yehova a bendiciona nos grandemente door di comunica cu nos por escrito. Bo a yega di haya un carta cu bo a aprecia masha tanto—talbes door cu el a duna bo net e consuelo cu bo tawatin mester—y cu bo a warda y repasa cada bes di nobo? Asina ta cu e “carta” cu Yehova a manda pa nos. Door cu Yehova a laga skirbi su palabranan, nos por lesa nan cu regularidad y medita riba loke nan ta bisa. (Salmo 1:2) Nos por ricibi “encurashamento di Scrituranan” ki ora cu nos tin mester di dje.—Romanonan 15:4.
Pakico Escritornan Humano?
7. Con e echo cu Yehova a uza escritor humano ta refleha su sabiduria?
7 Den su sabiduria, Yehova a uza sernan humano pa skirbi su Palabra. Pensa riba esaki: Si ta angel Yehova a uza pa skirbi Bijbel, nos lo a sinti nos mes atrai na su mensahe? Ta berdad cu angelnan lo por a describi Yehova for di nan punto di bista eleva, expresa nan debocion na dje y duna informe di hende cu a sirbi Dios fielmente. Pero nos lo por a echt identifica nos mes cu e punto di bista di criaturanan spiritual perfecto, kendenan tin mucho mas conocemento, experencia y poder cu nos?—Hebreonan 2: 6, 7.
“Tur Scritura ta inspira pa Dios”
8. Den ki manera e escritornan di Bijbel por a uza nan mes facultadnan mental? (Mira tambe nota na pia di pagina.)
8 Door di uza escritor humano, Yehova a duna nos net loke nos mester: un registro cu ta “inspira pa Dios” pero cu toch tin un toke humano. (2 Timoteo 3:16) Con el a logra esaki? Aparentemente, den hopi caso el a permiti e escritornan uza nan mes facultadnan mental pa scohe “palabranan agradabel y pa skirbi palabranan di berdad na manera corecto.” (Eclesiastes 12:10, 11) Pesei mes tin varios estilo den Bijbel, ya cu e skirbimentonan ta refleha e experencia di bida y personalidad di e escritor individual. * No obstante, e hombernan aki ‘a papia di Dios, inspira door di spirito santo.’ (2 Pedro 1:21) Pesei, e producto final ta berdaderamente “e palabra di Dios.”—1 Tesalonicensenan 2:13.
9, 10. Pakico e echo cu Yehova a uza escritor humano ta duna Bijbel un toke hopi afectuoso y interesante?
9 E echo cu Yehova a uza escritornan humano ta duna Bijbel un toke hopi afectuoso y interesante. Nan tawata hombernan cu tawatin e mesun sintimentonan cu nos. Como hende imperfecto, nan a enfrenta pruebanan y presionnan mescos cu nos. Den algun caso, Yehova su spirito a inspira nan pa skirbi di nan sintimentonan y e luchanan cu nan a hiba. (2 Corintionan 12:7-10) Pues nan a skirbi den e forma di prome persona (ik-vorm), palabranan cu ningun angel lo por a expresa.
10 Tuma por ehempel Rei David di Israel. Despues cu el a comete algun pica serio, el a compone un salmo den cua el a desahoga su curason y roga Dios pa su pordon. El a skirbi: “Purifica mi di mi pica. Pasobra mi ta reconoce mi transgresionnan, y mi pica ta semper mi dilanti. Mira, den inikidad mi a wordo forma, y den pica mi mama a consebi mi. No tira mi for di bo presencia, y no kita bo spirito santo for di mi. E sacrificionan di Dios ta un spirito kibra; un curason repenti y kibra, o Dios, bo no ta desprecia.” (Salmo 51:2, 3, 5, 11, 17) Bo no ta sinti e angustia di e escritor? Ken si no ta un hende imperfecto lo por a expresa e sintimentonan ei di curason?
Pakico un Buki Tocante Hende?
11. Ki clase di relato di bida real ta inclui den Bijbel “pa nos instruccion”?
11 Tin algo mas cu ta atrae nos na Bijbel. Gran parti di dje ta trata bida di hende, hende cu di berdad a existi—algun cu a sirbi Dios y otronan cu no a sirbie. Nos ta lesa di nan experencianan, nan dificultadnan y nan gosonan. Nos ta mira e resultado di nan decisionnan den bida. E relatonan ei a ser inclui “pa nos instruccion.” (Romanonan 15:4) Pa medio di e relatonan di bida real aki, Yehova ta siña nos den un manera cu ta touch nos curason. Laga nos analisa un par di ehempel.
12. Cu kico e relatonan di Bijbel tocante hende infiel ta yuda nos?
12 Bijbel ta papia di hende infiel y asta malbado, y loke a sosode cu nan. Den e relatonan aki nos ta mira cierto cualidadnan indeseabel bin dilanti den practica; door di esei nos ta compronde nan mas facil. Por ehempel, ki mandamento contra deslealtad lo por tawata mas energico cu e ehempel bibo di e cualidad aki den Hudas ora el a traiciona Hesus pa via di un complot? (Mateo 26:14-16, 46-50; 27:3-10) Relatonan manera esaki ta haci un impresion mas profundo riba nos curason, y nan ta yuda nos reconoce y rechasa caracteristicanan cu nos mester odia.
13. Con Bijbel ta yuda nos compronde cualidadnan deseabel?
13 Tambe Bijbel ta papia di hopi fiel sirbido di Dios. Nos ta lesa di nan debocion y lealtad. Nos ta mira ehempelnan bibo di e cualidadnan cu nos tin cu cultiva pa por hala serca Dios. Tuma por ehempel fe. Bijbel ta duna un definicion di fe y ta bisa nos con importante e ta si nos kier agrada Dios. (Hebreonan 11:1, 6) Pero tambe Bijbel ta contene ehempelnan bibo di personanan cu a demostra e cualidad aki pa medio di nan accionnan. Pensa riba e fe cu Abraham a demostra ora el a trata na sacrifica Isaak. (Genesis, capitulo 22; Hebreonan 11:17-19) Via di e relatonan ei e palabra “fe” ta haya mas bida y e ta bira mas facil pa compronde. Si, tawata sabi di parti di Yehova pa no solamente anima nos pa cultiva cualidadnan deseabel, sino tambe duna nos ehempelnan di bida real di esakinan!
14, 15. Kico Bijbel ta bisa nos di un mohe cu a bin na e tempel, y kico e relato aki ta siña nos di Yehova?
14 Hopi bes e relatonan di bida real den Bijbel ta siña nos algo di e personalidad di Yehova. Tuma por ehempel e pasashi tocante un mohe cu Hesus a mira den tempel. Ora Hesus tawata sinta banda di e caha di ofrenda, el a observa e hendenan cu tawata tira contribucion den e caha. Hopi hende rico a drenta y duna “for di nan abundancia.” Pero Hesus su bista a cai riba un biuda humilde. Su contribucion a consisti di “dos cen di coper . . . cuanan ta suma un placa.” * Tawata e ultimo cennan cu el a sobra. Hesus, kende a refleha perfectamente con Yehova ta mira cosnan, a bisa: “E biuda pober aki a tira mas den e caha di ofrenda cu tur e otronan cu a tira algo aden.” Segun e palabranan ei, el a tira mas cu tur otro persona hunto.—Marco 12:41-44; Lucas 21:1-4; Huan 8:28.
15 No ta remarcabel cu di tur e hendenan cu a bin na e tempel e dia ei, esun cu mas a destaca y a ser menciona den Bijbel tawata e biuda aki? Pa medio di e ehempel aki, Yehova ta siña nos cu e ta un Dios masha gradicido. E ta keda contento pa acepta loke nos dun’e di curason, sin compara esaki cu loke otronan por duna. Casi Yehova no por a uza un miho manera pa siña nos e berdad alentador aki!
Loke No Ta Para den Bijbel
16, 17. Con nos ta mira Yehova su sabiduria asta den loke el a opta pa laga afo di su Palabra?
16 Ora bo skirbi un carta na un ser keri, no ta tur cos bo por inclui. Pesei bo ta selecta cuidadosamente kico bo ta skirbie. Mescos tambe, Yehova a opta pa menciona cierto personanan y susesonan den su Palabra, pero sin semper duna tur detaye den e relatonan aki. (Huan 21:25) Por ehempel, ora Bijbel ta papia di e huicio di Dios, e informacion cu e ta duna kisas no ta contesta delaster un pregunta cu nos por tin. Pero asta den loke Yehova a opta pa laga afo di su Palabra nos ta mira su sabiduria. Con asina?
17 Bijbel ta skirbi den un forma cu ta pone na prueba loke ta biba den nos curason. Hebreonan 4:12 ta bisa: “E palabra [of, mensahe] di Dios ta bibo y activo y mas skerpi cu cualkier spada di dos filo, y ta penetra te na e division di alma y spirito, . . . y ta capas pa husga e pensamentonan y intencionnan di curason.” E mensahe di Bijbel ta penetra profundamente y ta saca na cla kico ta nos berdadero pensamento y motivacionnan. Esun cu tin un curason cu ta busca cos pa critica hopi bes ta laga relatonan cu no ta contene tur e informacion cu e ta desea pon’e trompica. Algun por asta cuestiona si Yehova di berdad ta amoroso, sabi y husto.
18, 19. (a) Pakico nos no tin nodi precupa ora un cierto relato lanta pregunta cu nos no por haya contesta p’e mesora? (b) Kico nos mester tin pa por compronde e Palabra di Dios, y con esaki ta un evidencia di e gran sabiduria di Yehova?
18 Na contraste, ora nos ta studia Bijbel cuidadosamente cu un curason sinsero, nos ta bin mira Yehova den e contexto cu Bijbel den su totalidad ta present’e. Pesei, ora un cierto relato lanta pregunta riba cua nos no por haya contesta mesora, esei no ta molestia nos. Pa ilustra: Ora nos ta traha un puzzel grandi, kisas na prome instante nos no por haya un di e pidanan of nos no ta mira na unda un cierto pida ta pertenece. Toch podise nos a hinca suficiente pida den otro pa nos haya un idea con e imagen completo mester bira. Mescos tambe, ora nos ta studia Bijbel, pocopoco pero sigur nos ta siña ki clase di Dios Yehova ta, anto forma un idea cla di su personalidad. Asta ora na prome instante nos no compronde un cierto relato ni mira con e ta cuadra cu e personalidad di Dios, nos studio di Bijbel a siña nos mas cu suficiente caba di Yehova pa laga nos mira cu e ta semper amoroso, imparcial y husto.
19 Pa nos por compronde e Palabra di Dios anto, nos tin cu les’e y studi’e cu un curason sinsero y cu un mente habri. Esaki no ta evidencia di e gran sabiduria di Yehova? Hende inteligente por skirbi buki cu ta e “sabinan y inteligentenan” so por compronde. Pero ta e sabiduria di Dios so por redacta un buki cu unicamente esnan cu tin e motivacion corecto di curason por compronde!—Mateo 11:25.
Un Buki di ‘Sabiduria Practico’
20. Pakico ta Yehova so por bisa nos cua ta e miho manera di biba, y kico Bijbel ta contene cu por yuda nos?
20 Yehova ta bisa nos den su Palabra cua ta e miho manera di biba. Como nos Creador, e conoce nos necesidadnan miho cu nos mes. Y e necesidadnan basico di hende—manera e anhelo pa haya stimacion, felicidad y un bon relacion cu otro hende—a keda mescos. Bijbel ta un tesoro di “sabiduria sano [“practico”, NW]” cu por yuda nos hiba un bida cu berdadero sentido. (Proverbionan 2:7) Cada seccion di e buki di studio aki ta contene un capitulo cu ta mustra con nos por aplica e conseho sabi di Bijbel. Pero laga nos considera djis un ehempel aki.
21-23. Ki conseho sabi por yuda nos evita di cana cu rabia y rencor?
21 Bo a yega di mira con hende cu ta carga rencor finalmente ta perhudica nan mes? Rencor ta un carga pisa pa biba cu ne. Si nos cana cu rencor, nos ta perde nos pas mental, nos goso den bida, y nos lo no por pensa riba nada otro mas. Estudionan cientifico ta indica cu hende cu ta cana cu rabia den nan curpa tin mas chens di haya malesa di curason y yen di otro enfermedad cronico. Ma hopi prome cu e investigacionnan cientifico ei, Bijbel a conseha sabiamente: “Stop di rabia y laga furia para.” (Salmo 37:8) Pero con nos por haci esei?
22 E Palabra di Dios ta duna e conseho sabi aki: “Perspicasia di un homber siguramente ta tarda su rabia, y ta bunita di su parti pa e pasa delito por halto.” (Proverbionan 19:11, NW) Perspicasia ta e capasidad di mira mas aya di loke ta superficial, di wak mas a fondo. Perspicasia ta yuda nos compronde un asunto pasobra e por permiti nos discerni pakico un otro persona a papia of actua den un cierto manera. Ora nos haci un esfuerso pa compronde su berdadero motibonan, sintimentonan y circunstancianan, nos lo no bai pensa malo di dje ni keda cu sintimento negativo pa cu ne.
23 Otro conseho cu Bijbel ta ofrece ta: “Soporta otro y pordona otro.” (Colosensenan 3:13) E palabranan “soporta otro” ta indica cu nos mester tin pasenshi cu otro, tolera nan caracteristicanan cu por irita nos. E gran pasenshi ei por yuda nos evita di carga rencor pa cos insignificante. E palabra “pordona” ta transmiti e idea di laga rencor bai. Nos Dios sabi sa cu nos tin cu pordona otronan ora tin un bon motibo pa haci esei. Esaki no solamente ta beneficia nan, pero nos mes tambe ta keda cu un mente y curason trankil. (Lucas 17:3, 4) Den e Palabra di Dios si tin hopi sabiduria!
24. Si nos aplica e sabiduria di Yehova den nos bida, kico nos ta logra?
24 Den su amor sin limite, Yehova kier a comunica cu nos. El a scohe e miho manera posibel—un “carta” redacta pa escritornan humano bou di e guia di spirito santo. Como resultado di esei, den su paginanan nos ta haya e sabiduria di Yehova. E sabiduria aki ta “digno di confiansa.” (Salmo 93:5, BPK) Segun cu nos ta aplic’e den nos bida y compartie cu otro hende, di mes nos ta hala serca e Dios di gran sabiduria. Den e siguiente capitulo, nos lo analisa un otro ehempel sobresaliente di Yehova su sabiduria: esei ta su capasidad pa predeci futuro y cumpli cu su proposito.
^ par. 8 David por ehempel, kende tawata un wardado di carne, a trece ilustracionnan basa riba bida di cuidado di bestia. (Salmo 23) Mateo, kende tawata cobrado di belasting, a haci varios referencia na cifra y balor di placa. (Mateo 17:27; 26:15; 27:3) Lucas, kende tawata docter, a scohe palabranan cu ta refleha su experencia como medico.—Lucas 4:38; 14:2; 16:20.
^ par. 14 Cada un di e monedanan ei tawata un lepton, e moneda Hudiu di mas chikito cu e tempo ei tawata den circulacion. Dos lepton tawata ekivalente na 1/64 parti di un dia di salario, loke no tawata suficiente pa cumpra ni un solo mofi, e parha di mas barata cu hende pober tawata come.


text:
Un Carta di Cuerpo Gobernante
Na Nos Rumannan Stima,
Pa algun aña caba hopi idioma rond mundo tabatin den nan edicion publico di E Toren di Vigilancia un serie di articulo titula “Imita Nan Fe.” E proposito di e articulonan aki tabata pa haci e personahenan di e relatonan di Bijbel mas bibo pa nos den e tempo moderno aki. Esaki ta yuda nos haya un idea kico e homber- y muhernan di e tempo ey a pasa aden pa demostra nan fe ora nan a enfrenta cierto reto y situacion dificil. Kico tabata e reaccion riba e serie di articulo aki?
Despues cu un lector a lesa e articulo tocante Marta, el a skirbi: “Mi a hari hopi ora mi a les’e, pasobra mi ta mescos cu Marta! Semper mi kier trata mi invitadonan lo mihor posibel, pero tin biaha mi ta lubida cu mi mester para keto un rato y disfruta di nan compania.” Un mucha muher teenager a saca e conclusion interesante aki for di e relato di Ester: “Mi a reconoce e sintimento di ta obsesiona cu bistimento y ultimo moda. Ta berdad cu nos mester ta bon bisti y bon aregla, pero nos no mester exagera si.” Y el a agrega: “Pa Jehova, loke ta conta ta e persona cu nos ta di paden.” Relaciona cu e articulo tocante apostel Pedro, un ruman muher a skirbi entusiasma: “Mi a biba cu e relato. E tabata asina real! Mi a uza tur mi sentidonan pa sinti loke no tabata aparece directamente den e pasashinan di Bijbel.”
Masha hopi lector a expresa nan aprecio pa e serie. Nan cartanan ta confirma e palabranan di apostel Pablo: “Tur loke a ser skirbi anteriormente a ser skirbi pa nos instruccion.” (Rom. 15:4) Pues, Jehova a inclui e relatonan aki den Bijbel pa siña nos lesnan valioso. No ta importa cuanto aña nos conoce e berdad; nos tur por siña for di nan.
E articulonan aki no tabata disponibel na papiamento. Pesey pa nos ta un placer di por comparti nan cu boso awor den e publicacion aki. Nos kier anima boso pa lesa e buki aki mas pronto posibel. Inclui e buki aki den boso programa di Adoracion Como Famia; boso yiunan lo bay gust’e un mundo. No perde niun siman ora ta analisa e informacion durante e Estudio di Bijbel di Congregacion. Tuma boso tempo pa les’e cu atencion; disfruta di dje. Uza boso imaginacion; uza tur boso sentidonan. Purba di sinti loke e personahenan ey a sinti y di mira loke nan a mira. Compara e manera cu nan a reacciona den cierto situacion cu e manera cu boso lo a reacciona.
Nos ta spera cu e publicacion aki lo ta un bendicion pa boso y boso famia. Nos ta stima boso y ta desea boso tur cos bon,
Cuerpo Gobernante di Testigonan di Jehova


text:
TOPICO PRINCIPAL | DI BERDAD DIABEL TA EXISTI?
Nos Mester Tin Miedo di Diabel?
Tin un gas cu no ta facil pa detecta. E no tin holo ni color. E ta mata su victimanan sin cu nan sa mes. E gas aki yama koolmonoxide. Segun calculo, mas cu mitar di e cantidad di hende cu muri venena, a muri debi na e gas aki. Pero bo no mester di drenta den panico. Tin maneranan pa bo detecta e gas aki y proteha bo mes. Hopi hende ta instala alarma cu ta detect’e y nan ta actua di biaha ora cu e alarma zona.
Diabel ta mescos cu koolmonoxide; e tambe ta invisibel, su influencia ta dificil pa detecta y e ta hopi peligroso. Pero bo no mester tene miedo di Diabel, ya cu Dios ta ofrece nos varios yudansa. Laga nos considera algun di nan.
E capacidad di scoge. Santiago 4:7 ta bisa nos: “Opone Diabel, y lo e huy for di boso.” Aunke Satanas ta poderoso, e no por obliga bo di haci algo cu bo no kier haci. Ta abo tin cu scoge. Na 1 Pedro 5:9 nos ta lesa: “Tuma boso posicion contra dje [Diabel], firme den fe.” Corda cu Diabel a bay laga Hesus despues cu el a rechasa e tres tentacionnan rotundamente. (Mateo 4:11) Bo tambe por scoge pa rechasa e intentonan di Satanas.
Amistad cu Dios. Santiago 4:8 ta anima nos pa “hala cerca Dios.” Jehova ta invita bo personalmente pa bo cera un amistad cu ne. Con bo por haci esey? E mihor manera pa cuminsa ta di siña mas tocante Jehova mediante Bijbel. (Juan 17:3) Mas bo siña di Jehova, mas lo bo stim’e, y e amor ey lo motiva bo pa haci su boluntad. (1 Juan 5:3) Con bo Tata celestial lo reacciona riba bo esfuerso pa hala mas cerca di dje? Santiago ta bisa cu ‘lo e hala cerca bo.’
Dios su proteccion. Proverbionan 18:10 (NW) ta bisa: “E nomber di Jehova ta un toren fuerte. E husto ta core drenta den dje y ta haya proteccion.” Ta claro cu esaki no ta nifica cu e nomber personal di Dios riba su mes ta un tipo di amuleto. Mas bien, esaki ta nifica cu hende cu tin un respet profundo pa e nomber ey por pidi Dios pa proteha nan ki ora cu nan tin mester di esey.
Un ehempel di Bijbel. Echonan 19:19 ta conta nos algo interesante cu algun habitante di Efeso cu a caba di bira cristian a haci. E versiculo ta bisa cu “un cantidad grandi di esnan cu tabata practica magia a trece nan bukinan hunto y a kima nan dilanti di tur hende. Y nan a calcula e balor di tur e bukinan y a yega na un total di 50.000 moneda di plata.” * E cristiannan ey a destrui tur obheto cu tabatin di haber cu spiritismo, sin importa cuanto placa nan tabata costa. Awe nos por siña hopi for di nan ehempel. E mundo aki ta hopi envolvi cu spiritismo y cosnan oculto. Hasta obhetonan y practicanan spiritista cu por parce inocente por trece nos bou di influencia di demoño. Pesey, ta hopi importante pa tene e tipo di cosnan ey leu for di bo, cueste loke cueste.—Deuteronomio 18:10-12.
Pa 50 aña largo, Rogelio, menciona den e prome articulo di e serie aki, no tabata kere cu Diabel ta existi. Pero na dado momento su punto di bista a cambia. Dicon? Rogelio ta bisa: “Pa prome biaha den mi bida mi a haya un Bijbel den mi man. Loke mi a lesa den Bijbel a convence mi cu Diabel ta existi. E conocemento ey ta yuda mi proteha mi mes contra di su influencia.”
“Loke mi a lesa den Bijbel a convence mi cu Diabel ta existi. E conocemento ey ta yuda mi proteha mi mes contra di su influencia”
Abo lo kier mira e dia cu Satanas di berdad lo no existi mas? Bo por. Bijbel ta profetisa cu aki un poco tempo Diabel, kende ta gaña asina tanto hende, lo ser “benta den e lago di candela y suafel.” (Revelacion 20:10) Ta claro cu candela y suafel literal no por haci daño na un ser spiritual invisibel. Pues, e lago di candela mester ta algo simbolico: e ta representa destruccion eterno. Satanas lo disparce pa semper. Esaki si lo ta un tempo di alegria pa tur hende cu ta stima Dios.
Mientrastanto, sigui siña tur loke bo por tocante Jehova y su manera di pensa. * Si bo haci esey, lo bo mira e dia cu di berdad nos por bisa: “Satanas no ta existi!”
^ par. 8 Si e moneda di plata tabata un denario Romano, un trahador lo tabatin cu traha 50.000 dia pa gana e suma ey. Esey si lo tabata un suma astronomico.
^ par. 11 Pa mas informacion tocante Satanas y Dios su punto di bista di spiritismo, wak capitulo 10 di e buki Kico Bijbel Ta Siña Realmente? Bo por pidi un testigo di Jehova un ehemplar di e buki aki.


text:
Cushina
Cushina of cushna ta e proceso pa traha cuminda cla pa come door di cushin'e. Hende ta cushna cu candela door di uza palo of carbon cu un stoof cu ta uza propaan of gas natural of stoof cu ta uza coriente. Un forno ta parti di un stoof cu tin un estilo di un box. Hende traha forno di klei of di bloki.
Tin diferente manera pa cushina. Nos por herbe cuminda den awa. Nos por hasa cuminda door di tira zeta of manteca. Nos ta horna bolo door di tinie den e forno cayente. Nos ta roast of grill cuminda door di want'e over di e candela. Tin cu sa herbe carni of nan tin ta grill e y hasta tin cu ta hasa pan. Nos ta cushna e cuminda aki den un panchi. Tin ta lora e carni cu blachi mata pa cushn'e of nan ta hacie cu un taki di palo.
Prome cu nos cushna carni, nos ta yama esaki curu. Tin cu ta come cura. Otro cuminda curu no ta saludabel pa e curpa humano, dus nan tin wordo cushina.
Un hende cu ta siña cushina y a bay studi'e como carera, nos ta yama e hendenan aki coki of chef. Pa hopi hende, cushina ta arte. Pa e mayorianan ta djis trabou.
Cushnando ta manera arte, ta traha e cuminda p'asina e smaak ta dushi y mustra bon.
EconomiaEditá
Awendia cushina a bira algo masha grandi mes rond mundo. Tin restaurant ta busca coki of chef experencia y nan ta paga nan un gran cantidad di placa, mayoria e cuminda di restaurant ta caro.


text:
Fundacion BOB a celebra 6 aña di existencia
ORANJESTAD (AAN): Ariba 12 di October 2012 fundacion Borstkanker Onderzoek BOB Aruba a wordo funda door di un grupo di persona preocupa y cu sigur hopi amor pa nan trabao y empeño pa detecta cancer na pecho tempran.
Stichting BOB Aruba durante e 6 aña aki a traha duro y a logra tambe hopi. Awor despues di 6 aña a yama mas cu 24 mil hende muher den e edad di 45 pa 75 aña pa bin haci nan mammogram pa asina por detecta cancer na pecho tempran.
Detecta e malesa aki tempran sigur ta yuda baha e mortalidad, no mester muri mas di cancer na pecho y tambe baha e tratamentonan asina pisa cu ta sigui ora detecta laat.
Hopi hende muher ainda no ta yega pa haci nan test di pecho.
Sea nan tin miedo di e comprencion cu ta diferente pa cada hende, sea pa e rayo x cu e machin ta duna ( cu ta hopi mas abao cu tur rond di nos) of sea cu nan tin miedo di tende un resultado malo. Kiko ta mas malo cu ta laat y tin cu pasa den tur e dolornan cu ta sigui dor di tratemento pisa asina un patient di cancer na pecho a bisa.
Na aña 2016 despues di a prepara tur e facilidad y oficinanan den e edificio di IBISA na Frankrijkstraat 1 a cuminsa cu 5 persona y a cuminsa yama tur hende muher di e edad di 45 pa 75 aña.
Despues di dos aña por tabata basta satisfecho cu a atende casi 40% di esnan cu a wordo yama y awor den e di dos yamada e cantidad ta subi y ta spera di logra ricibi 50% of mas di esnan yama.
Tambe lo kier a presenta nan manager nobo cu ta Sr. Davy Aparoe cu lo reemplaza Sra. Enrita Werleman pa cu e maneho di e oficina aki.
Ta desea sr. Aparoe tur clase di exito y tin sigur cu lo e sigui guia e fundacion den bon caminda y tambe cu tur e retonan nobo dilanti.
Pabien Stichting BOB Aruba. Bo a bin pa keda. Pa cualkier pregunta por yama di dialuna te cu diarbierna di 8 -4.30 na telefoon 5881212.
Ariba e potret team BOB Aruba cu Sr. Aparoe para dilanti.


text:
Koninklijke Marechaussee
Koninklijke Marechaussee (KMar) ta un organisashon di polis militar, ku un historia ku ta bai bèk te 1814, i ta kai bou di e Ministerio di Defensa. KMar ta aktivo mas ku un siglo i mei den e region di Karibe kaba.
- Tareanan di KMar
- Kiko bo tin mester si bo ta biaha ku un pasport hulandes pa Boneiru, Sint Eustatius òf Saba?
- Kiko bo mester si bo ta biaha ku un pasport ku no ta Hulandes pa Boneiru, Sint Eustatius òf Saba?
Kolaboradónan di KMar tin, kontrali na polis, un ‘background’ òf estudio militar. Ta un organisashon dinámiko i flèksibel ku un pakete di tarea variá ku ta wòrdu utilisá rònt mundu.
For di e kambio di e struktura estatal riba 10 di òktober 2010, KMar ta responsabel tambe pa vigilansia di frontera, siguridat i tareanan di polis riba aeropuerto i den haf. E tareanan aki ta wòrdu ehekutá den Hulanda Karibense pa tantu personal di KMar-RCN komo pa personal ku un ‘background’ militar.
E kombinashon úniko aki ta visibel den e distintivonan di e personal di RCN i e personal militar di KMar.


text:
Fisioterapia di mucha ta un spesialismo rekonosé denter di fisioterapia. Un fisioterapista di mucha ta spesialisá den tratamentu di mucha di 0 pa 18 aña ku un retraso den nan desaroyo di moveshon o ku problema di abilidatnan di moveshon. E kos spesífiko di mucha ta, ku konstantemente nan ta eksponé na kambio pa motibu di kresementu i desaroyo. Den e proseso akí kada fase di bida tin karakterístikanan spesífiko riba nivel motóriko, sensóriko, kognitivo, sosial i emoshonal. Esakinan hopi biaha ta konektá harmoniosamente.
Muchanan ku tin problema ku moveshon por desaroyá fásilmente problemanan sosial emoshonal komo konsekuensia di esaki, pa kual motibu nan ta isolá i tampoko no por partisipá bon na skol o ku deporte i wega. Asina fásilmente ta surgi un sírkulo visioso. Pa medio di integrashon den forma di wega i di ehersisio i wega na kas por bolbe kibra e sírkulo akí.
Nicole ta bini un biaha pa luna for di Kòrsou pa traha ku nos i ku e muchanan. Huntu ku un di nos terapistanan ta traha un plan di tratamentu. Hopi biaha e muchanan ta bini un biaha pa siman pa terapia. Sobrá di siman mayornan ta apliká konseho i ehersisio na kas.


text:
ORANJESTAD Aruba Bank tur aña ta honra prensa local, pa tur nan dedicacion y trabou diario. E aña aki Aruba Bank a organisa nan di dos ‘Holy Smokes BBQ, The Challenge’ pa e miembronan di prensa local competi contra otro y e resultado tabata espectacular.
A organisa e evento en conexion cu Dia di Prensa y un biaha mas algun miembro di prensa a mustra nan habilidad riba grill. A parti e participantenan den team y tur a haci nan maximo esfuerso, pa uza mas ingrediente posibel di e “mystery box” y competi pa creatividad, sabor, teamwork, mientras nan ta Live riba social media.
Sra. Rocila Acosta a duna palabra di bon bini di parti di gerencia di banco. E teamnan cu a competi a gana e regalo fabuloso di un trip pa Medellin cu Aruba Bank. E hueznan presente tabatin e dificil tarea di saca e team ganado, despues di a purba e diferente platonan.
E team ganado di e ‘BBQ Cook Off’ competencia tabata consisti di Mark Benson, Seever Krosendijk y Leo Vrolijk. Aruba Bank ta gradici cada miembro di prensa pa acepta nan invitacion p’e ‘Holy Smokes! BBQ Cook Off #2, The Challenge’. Tambe ta gradici prensa local pa nan trabou diario di trece tur noticia na comunidad di Aruba.
LOS ANGELES – E artista grandi Mariah Carey ta den Soul Beach Music Festival 2020 na Aruba. Asina e organizadornan a informa diaranson. E lo ta presentando dia 24 di mei proximo. Fuera di Carey, The Roots tambe lo ta presente. Keda pendiente pa mas informacion riba e line up completo di e festival proximamente.
ORANJESTAD - Diahuebs dia 5 di maart 2020 lo tuma luga e "premiere" di e pelicula Huicio Perfecto na The Movies @ Principal na San Nicolas. Su siguiente dia e lo pasa tambe na The Movies @ Renaissance Marketplace. E pelicula, cu a cuminsa ensaya na 2017, a graba na aña 2018 y a keda cla di edit aña pasa, awo ta cla pa subi pantaya grandi na The Movies.
SAN NICOLAS – Tur cos ta cla pa e di 50 edicion di Festival di Tumba diasabra awor den Aruba Carnival Village na San Nicolas. A tira lot e siman aki pa e secuencia di banda pa diasabra awor.
ORANJESTAD – Den un Club Caiquetio completamente yen pa apoya Aruba su reinanan di scol, pa exactamente 10:00 AM a duna inicio na e eleccion Reina di Scol Aruba. Aki 15 participante a competi pa e titulonan maximo den e 4 categorianan:
SAN NICOLAS - Black Diamond a bira e Soca Monarch 2020 durante e Super Soca Saturday.E anochi a cana trankil. E tabata un competencia basta fuerte entre hobennan y veteranonan den soca. Y pa algo net prome cu 3or di marduga Aruba a conoce su Soca Monarch 2020. Masha pabien na Musica y tur participante. Ata aki e resultado final:
SAN NICOLAS - Den un anochi di final di Caiso, Aruba a disfruta di tremendo musica y show. Un publico respetabel pa e prome biaha cu Caiso tabata tin su anochi apart di final. Competencia tabata fuerte pero finalmente esaki ta e resultado na final:


text:
Refineria Isla So Por Disidi Ku Ken E Ta Sera Un Dil Pa Kompra I Benta Di Krudo Mientras E Ta Nos Operado Di Refineria
Willemstad 28 di mart 2019- Durante di e último dianan a trata na krea e impreshon den medionan di komunikashon komo sifuera Refineria di Kòrsou (Rdk) i Gobièrnu no a tuma oferta di un kompania ku kier a sera un “tolling deal” (oferta di kompra i benta di krudo pa un refineria refiná) pa rafiná krudo den nos refineria na serio i ku no a aktuá diligente riba e aserkamentu aki. Esaki no ta kuadra ku bèrdat. RdK komo doño di e instalashonnan di nos refineria ta hasiendo lo máksimo pa na promé lugá yega na un partner stratégiko pa modernisá, manehá i operá nos refineria ora e aktual kòntrakt ku PDVSA terminá na fin di 2019. Na mes momentu RdK ta hasiendo todo por todo pa wak kon mas por yuda e aktual operadó Refineria Isla pa reanudá ku e proseso di refinamentu no opstante e retonan ku e ta konfrontá, debi na e difikultatnan ku Venezuela i PDVSA ta konfrontando.
Den realidat ta e aktual operadó so, ku ta Refineria Isla, por sera un akuerdo ku terser pa suministro di krudo i despacho di produkto. E tipo di dilnan aki ta bai kontra pago pa e servisio di prosesamentu, e asina yama “tolling deal.” RdK lo no mete ku e tipo di negosiashonnan aki. Sinembargo, RdK lo pasa e proposishonnan di “tolling” ku drenta rápidamente pa Refineria Isla sperando ku entre e proposishonnan aki talbes tin unu ku Refineria Isla por yega na un akuerdo kuné afin ku di e forma ei tambe e refineria por drenta bèk den operashon. Te ainda esaki no tabata e kaso.
Di otro banda Refineria di Kòrsou, semper ta evaluá tur kompania ku presentá, ku si e kompania ta deseá di partisipá den e proseso ku lo mester konkluí den un partner stratégiko pa despues di 2019. RdK a hasi esaki tambe den e kaso spesífiko ku a keda publiká.
#####


text:
Temporada di horcan ta cuminza bira activo
ORANJESTAD (AAN): E aña aki, e pronostico ta mustra cu e tempo ta bay ta mas activo cu normal. Na Rampenbureau tin un website di alerta. E server aworaki ta down, pero nan ta bezig cu’n otro compania, pero nan tin Alertfm cu ta pa e Smartphone cu ta wordo uza regularmente pa esunnan cu ta registra ariba dje. Y e Alertfm den e training di horcan sigur a yuda pa alerta cua ta e camindanan cu ta sera. Pa no pasa door di e caminda ey.
Sr. Rino Hermans ta splica cu e App ta gratis, y ohala cu por keda cla cu e website mas pronto posibel pa asina por test e parti di comunicacion, cu si e ta traha optimal. E Alertfim cu ta pa e Smartphone, ta dunando miho resultado pa subi online y haya email. Pero SMS ta bou evaluacion, ya cu no ta tur hende tin Smartphone awendia. Ainda esey ta den evaluacion, cu kisas e wordo uza, el a wordo uza durante e tsunami training (Caribwave).
Mester avisa comunidad cu ora cu e SMS drenta, cu no ta trata di un joke, pero ta purba gara prome y no warda te ora cu ta den dje caba, cu e ora ta bay hay’e. Tin algun cos interno pa wordo revisa pa e cana smooth, pa tur hende keda trankil cu el a drenta, e ta on time, e ta berdad y e no ta un joke.
COMPANIANAN DI CELULAR
Si evalua Carib Wave, Rampenbureau no tin nada di argumenta. E relacion ta tremendo, cu mane cu Rampenbureau bati na nan porta, splicando kico ta e intencion, nan ta cla pa yuda. Por wak e parti di ban uni, esey ta sobresali den un forma hopi bon, den e ultimo temponan aki, segun Sr. Rino Hermans, di e Rampenbureau.


text:
Pa hopi decada tin discusionnan ta tuma luga tocante calidad di nos enseñansa na Aruba. Den tur e discusionnan aki un di e condicionnan principal cu a identifica pa por logra hisa e nivel y e resultado di Enseñansa, ta un maneho nobo di idioma.
Mayoria di e discusionnan aki a enfoca riba e escogencia di idioma di instruccion y a trata na contesta cua idioma lo mester uza den scol: si ta Papiamento of si ta Hulandes y den e ultimo tempo tambe Ingles. E dilema aki ta sali for di e punto di bista cu den scol lo mester uza un idioma so y cu consecuentemente nos lo mester scoge cua idioma pa uza den scol.
Na aña 2012 a cuminsa cu e Proyecto Scol Multilingual. Manera e palabra “multilingual” mes ta bisa: “multi” ta “mas cu un” y “lengua” ta “idioma”. Pues un scol multilingual ta un scol cu ta uza y cu ta ofrece mas cu un idioma den scol y den klas. E bunita di e scol multilingual ta cu desde un principio a scoge pa un punto di bista den cua na scol no ta uza un idioma so, pero ta haci uzo di mas cu un idioma. For di e punto di bista aki no ta discuti mas tocante si ta scoge Papiamento of Hulandes of Ingles, pero a scoge pa diseña un scol den cua tin un luga, un funcion y un rol pa tur e cuater idiomanan cu mas nos ta topa den nos comunidad aki na Aruba.
Den e scol multilingual e mucha ta siña Papiamento, Hulandes, Ingles y Spaño, desde kleuter caba. A base di desaroyo y dominio di e idioma materno e mucha ta yega na uza e cuater idiomanan aki pa nan siñamento tambe di e otro materianan.
Dia 14 di October venidero Departamento di Enseñansa Aruba (DEA) den coperacion estrecho cu Centro pa Desaroyo Profesional Continuo (CDPC) di Instituto Pedagogico Arubano (IPA) ta organisa un Dia Nacional di Estudio di Scol Arubano Multilingual (SAM) pa Enseñansa Preparatorio. E cabesantenan y maestronan di e scolnan preparatorio lo participa na e encuentro aki.
Meta di e encuentro ta pa nos compronde e esencia di SAM en general y di e metanan nucleo di idioma y comunicacion en particular mihor, carga esaki y forma un mihor bista di kico esaki ta nifica pa nos actividadnan den Enseñansa Preparatorio.
Durante e dia aki lo tuma luga algun presentacion plenario tocante SAM y e metanan nucleo di Idioma y Comunicacion y diferente “break out sessions.” Den e sesionnan cortico aki lo trata diferente aspecto pedagogico didactico y material didactico practico cu e maestronan por aplica di biaha den klas.
Sr. Carlos Rodriguez Iglesias lo ta orador invita pa e Dia Nacional di Estudio di SAM. Sr. Rodriguez Iglesias ta originalmente di Puerto Rico, pero actualmente e ta biba na Aruba. E ta docente di Ingles na Universidad di Aruba, unda e ta duna les tanto na e Curso di Fundeshi Academico como na e Facultad di Contabilidad, Finansa y Mercadeo. E ta un candidato pa doctorado na Universidad di Puerto Rico y e tin un grado di Maestria di Universidad di Harvard y Universidad di Brandeis na Merca. El a cuminsa duna les na edad di 18 aña como studiante di intercambio na Taiwan. Desde (For di) e tempo ey el a enfoca principalmente riba enseñansa di nivel terciario na institucion publico y priva na Puerto Rico. Ademas di les di dominio di Ingles, tambe el a desaroya y duna les na curso destina pa introduci estudio di idioma na no-linguista, p.e. Analisis Comparativo pa Materia Principal den Enseñansa (na Universidad di Puerto Rico) y Mito y Realidad Linguistico (na Universidad di Aruba). Como miembro activo di Sociedad Linguistico Caribense (SCL), Sr. Rodriguez Iglesias ta finalisando su tesis doctoral tocante e caracteristicanan linguistico comun di lenga pidgin y crioyo di base Ingles den Caribe y Pacifico. Su interesnan di investigacion ta inclui adkisicion di idioma, multilingualismo y promocion di conocemento y cooperacion inter-Caribense.
Pa mas informacion por acudi na nos website [ea.aw] y busca Scol Arubano Multilingual den e alfabetmenu. Tambe por sigui desaroyonan relaciona cu Enseñansa na Aruba a traves di facebook, twitter y Instagram @educationaruba.


text:
ORANJESTAD (AAN): Dialuna merdia, bisiñanan a tende un sla duro na e cruzada final di Katunastraat, net riba e caminda di Playa pa Tanki Leendert, na altura di Solito.A resulta cu debi na falta di duna preferencia, un Toyota Tercel color blanco, y un Daewoo Matiz color blanco a dal den otro.Debi na e impacto, e Daewoo na final a dal den e greppel banda pabao di caminda, y keda pega eyden.
E chofer di e Daewoo a ricibi golpi.Polis como tambe Ambulans a yega na e lugar, y asina a cuminza traha riba e accident aki. Paramediconan a duna tratamento na e chofer y despues a bay cune Hospital.


text:
Segun Kathy Paskel:
ORANJESTAD (AAN): Den entrevista cu Kathy Paskel, directora di DIMAS, el a laga sa cu nan espacio pa ricibi cliente no ta grandi. Nan tin den mira unda e lugar nobo lo bay ta. E lo ta unda ex Ontvanger Kantoor den Paardenbaaistraat.
Na juni lo bay tin e destaho publico. Augustus of September lo bay tin un edificio mas espacioso caminda nan lo atende nan clientenan. Pa 15 mil permiso ta worde atendi pa renobacion y prolongacion pa aña. Tambe ta atende e prome permiso y tambe prolongacion.
Loke ta haci e servicio mas facil ta cu online por haci e cita, kies nan dia y nan ora y nan mes por bin haci nan entrega segun un ora stipula. Di e manera ey ta regula tambe cu e clientenan ta reparti den full e dia. Esun cu ta bin pa servicio mesun dia ta coy un number y esey ta worde atendi segun orden di yegada.
Por bisa cu desde cu a introduci e sistema nobo di traha cu unidad, tres unidad cada un cu un cartera di producto cu nan ta atende, por mira un mehoracion den e velocidad cu e peticionnan ta keda cla. Ta midi esaki aan de hand di e cifranan.
Si mira esunnan di aña pasa, april te cu maart e aña aki, cual ta net un aña cu ta funciona cu e unidad, por mira cu 90% ta kedando cla den 12 siman y esaki ta segun ley ta stipula tambe. E ley ta duna tambe e posibilidad pa extende e termino ey pa 12 siman mas.
A base di 24 siman di periodo por bisa cu un 97% ta rond af den e periodo segun ley stipula.
Señora Paskel ta hopi satisfecho con e unitnan ta canando. Lo keda monitor caminda por bira miho pasobra den ley nobo cu ta na caminda pa LTU e lo dura seis siman pa DIMAS duna un contesta pa un permiso nobo y lo por prolong’e den casonan dificil cu 4 siman mas. Riba esey ta anticipando caba y ta evaluando e procesonan, haciendo nan mas eficiente y segun Señora Paskel, hopi di e clientenan ta wak esey caba.
Na Aruba, na momento cu e termino yega manera actualmente e ley ta 12 siman, si no a manda un carta di antemano cu ta prolong’e cu 12 siman mas, e lo nifica cu e hende ey por cuminsa un procedura di apelacion. Apelacion ta encera cu e hende ta bisa cu su peticion a worde ficticiamente nenga. E ora ey ta tuma un decision. E por ta di acuerdo cu e decision real y un biaha mas e por bay den apelacion.
E sistema con e ley ta hinca den otro cu na momento cu e termino pasa, tin seis siman di tempo cu ta bay entrega e peticion como si fuera cu gobierno a neng’e. Tin tramitador tambe ta haci e peticionnan pero tin momentonan cu e persona mester t’ey personalmente.
Tin cu den prome fase ta uza tramitador y e ta keda escogencia propio si algo bay robes. Na mas cu un idioma riba e website di DIMAS por haya tur e documentonan necesario pa peticion entrante dia 1 di mei. Esey ta pa baha e drempel mas cu e cliente por lesa den su propio idioma, loke e tin cu trece pa e por aplica y hacie menos dependiente di otronan. Esaki ta pa facilita e clientenan y hacie cu nan no mester extra gastonan innecesariamente.


text:
ORANJESTAD--KLY Eyecare tin offerta special pa tur e radio oyente nan di ZAYON ON THE AIR!!
“Pa TUR tata, kies e montura di BO gusto y paga SOLAMENTE pa e glas nan”!!
Paga solamente pa e glasnan y KLY EYECARE ta regala PAPA e montura di su gusto!
Offerta valido ariba tur e montura nan di hende homber! Pa bril di bista y bril di solo!
Menciona #ZAYONonTHEair anto recibi e tremendo offerta aki ariba diasabra 15 di mei na KLY Eyecare!
ORANJESTAD--Considera e artista mas grandi di Colombia den e genero di Vallenato: Silvestre Dangond. E ta e artista principal pa e magno evento di Aruba Summer Musical Festival cu lo cuminsa dia 29 Juni proximo. Silvestre a nace dia 12 Mei aña 1980. E artista a nace na Urumita, un pueblo chikito na Colombia. Silvestre a genera su talento danki na su tata, cu ta cantante William José Dangond cu durante decada 70 a graba varios disco. Su Mama tambe ta bin di un famia artistico.
Despues di kaba skol na aña 2002 Silvestre mesora a bai persigui su pasion cu ta musica. Na 2003 Silvestre a sera conoci cu accordionista Juancho de la Sprilla. E mesun aña Silvestre i Juancho a graba e producion musical “Lo mejor para los dos” cu tawata un hit mesora. For di eynan pa awo cada cancion cu Silvestre graba ta bira un hit mesora. Silvestre ta conoci pa su tremendo voz, su energia ariba escenario i un carisma grandi pa su fanaticada cu e mes ta yama Silvestrista. E ta casa cu su amor di tempo di scol Pieri Avendaño i nan tin 3 yui hunto; Luis Jose, Silvestre Jose, Jose Ilvestre. Silvestre lo duna Aruba un show mane nunca antes presenta cu su tema nan nobo pero sin laga afo e clasico nan di tur tempo. Tin un interes enorme pa ASMF 2019. Silvestre Dangond lo presenta Diavierna anochi dia 29 hunto cu e Dominicano Ala Jaza.
1.Un Hende homber ta gusta un muhe cu tin un body cu curva pasobra nan ta considera esey masha atractivo mes. 80% di hende homber ta prefera un hende muhe diki.Hende muhe cu body diki ta mata un hende homber suavemente "thick thighs kill men softly".Un hende muhe diki tin heup mas hancho cu ta un otro punto mas na fabor.
2.E hende muhe diki tin su patras mas grandi i rondo cu ta un plus punt masha grandi ora ta trata gusto di hende homber. No solamante e ta atractivo pa mira pero e hende homber ta prefera un patras di un hende muhe grandi i rondo.
3.E hende muhe diki ta mas fuerte den tur sentido i hende homber gusta un hende muhe fuerte banda di dje. Un hende muhe diki hopi biaha ta baila miho tambe cu un cu ta flaco.
4.E hende muhe diki ta mas sigur riba cama (sexualmente). E ta deseo di cualquier hende homber di tin un hende muhe cu ta sigur di su mes i di su curpa. Mayoria biaha e hende muhe diki ta score halto den area di relacion sexual compara cu un hende muhe flaco.
5.Hende homber gusta hende muhe cu pia diki. No ta un secreto cu un hende muhe diki semper tin bon pia. Un estudio a saca afo cu un hende homber ta bira contento ora e wak un pia di hende muhe vooral si e ta diki i fuerte.
Asina ta si bo ta un hende muhe diki pensa dos biaha prome cu bo baha di peso.
© 2019 by BIG SHOW PRODUCTIONS


text:
Un sacerdote di Amsterdan kende a ser bisa pa stop di practica despues cu el a bisa cu e ta gay, y a skirbi un buki tocante su experencianan sexual, a ser dispidi. Esaki e emisora Nos a informa
Pierre Valkering (57) inesperadamente a presenta su buki ‘Ontkleed niet naakt staan’ durante un servicio cu a celebra su 25 aña como sacerdote na april ultimo, bisando e congregacion su bishitanan pa saunanan gay y critica e iglesia catolico pa su postura riba homosexualidad.
Den un declaracion na e momento ey, e diocesis di Haarlem-Amsterdam a bisa cu “ta compronde e fragilidad humano y e lucha di cada persona pa asina converti den un estado di santidad”, pero no por acepta su fracaso di aspira un bida ordena y di celibato’.
Volkering a bisa NOS cu” Nos no ta contento cu e decision pero tampoco nos sorprendi pa e manera di opera (di e diocesis). El a bisa cu lo laga e decision di disputa te cu e regresa di vakantie.


text:
Rei Willem-Alexander
Willem-Alexander (naci Willem-Alexander Claus George Ferdinand; 27 April 1967). Ta Rey di Reino Hulandes, desde prinses Beatrix a abdica for di trono na 2013.
Willem-Alexander a nace na Utrecht, como e yiu mayor di Prinses Beatrix y diplomatico Claus van Amsberg. na anja 1980; Willem-Alexander a bira Prins van Oranje (Prins Heredero), ora su mama; Beatrix, a bira Reina di Reino Hulandes. Willem-Alexander despues di caba Universidad, a drenta Marina Real pa sigi su estudio eynan. na anja 2002, Willem-Alexander a casa cu Maxima Zorreguieta-Cerruti, hunto nan tin tres yiu muhe; Catharina Amalia, Prinses van Oranje (2003), Prinses Alexia (naci 2005) y Prinses Ariane (naci 2007).
Willem Alexander ta interesa den sport y den maneho di problemanan cu awa. prome cu Willem-Alexander a bira rey, e tawata miembro di Comite Internacional di weganan Olympico (1998-2013), presidente di board of advisory riba e tereno di manehamento di awa, y presidente pa e secretaria general di Nacionnan Uni riba e Commitee di awa y sanitation.
infancia y educacionEditá
Willem-Alexander Claus George Ferdinand a nace dia 27 April 1967, na Hospitaal di Universidad di Utrecht (awor conoci como Universidad Medico di Utrecht). e ta e prome yiu di Prinses Beatrix y Prins Claus, y e nieto di Reina Juliana y Prins Bernhard. Willem-Alexander tabata e prome baby masculino cu a nace den Famia Real desde nacimiento di Prins Alexander na 1851, y e prome heredero masculino desde Prins Alexander su morto na 1884.
Desde infancia, Willem-Alexander tabata tin e titulo nan di Prins der Nederlanden, Prins van Oranje-Nassau, y Jonkheer van Amsberg. Willem-Alexander a ser bautisa como un miembro di e Misa Protestant Hulandes na anja 1967 den St. Jacobus Kerk na Den Haag.
Willem-Alexander tabata tin dos ruman menor, Prins Friso (1968-2013) y Prins Constantijn (naci na 1969). Desde su infancia e la biba hunto cu su famia na Kasteel Drakensteyn te na anja 1981, Ora e Famia Real a move pa Paleis Huis ten Bosch na Den Haag. Willem-Alexander heredra e titulo di "Prins van Oranje" ora su bisabuela a abdica for di trono na 1980.
tituloEditá
- 27 aprel 1967 - 30 aprel 1980: Su Alteza Real Prins Willem-Alexander der Nederlanden, Prins van Oranje-Nassau, Jonkheer van Amsberg
- 30 aprel 1980 - 30 aprel 2013: Su Alteza Real, de Prins van Oranje
- 30 aprel 2013 - presente: Su Mahestad E Rei.
FamiaEditá
Rei Willem-Alexander y Reina Máxima tin tres yiu muhe.


text:
AMSTERDAM—Si ta keda na munisipio di Amsterdam, kasnan nobo mester keda habitá pa esun ku kumpré.
Asina kier evitá ku invershonistanan ta kumpra kasnan pa duna na hür despues. Despues di investigashon e munisipio ta informá ku nan a haña un medida hurídiko pa solushoná e problema. E obligashon di biba den kas ku bo kumpra lo keda inkluí den kondishonnan di ‘erfpacht’ i ta konta pa e siguiente kumpradó tambe. E munisipio kier sòru ku e siudat ta keda un lugá kaminda tur hende por biba, independiente di nan entrada. Pa e motibu aki nan ta boga pa e kumpradó biba den e kas i ku no ta hasi negoshi ku ta pone preis di benta i hur di kasnan subi drástikamente. Tin algun eksepshon. Por hür ku famia direkto, tambe den kaso di estadia temporal den eksterior por hür e kas. E suma máksimo ku por hur e kas ta 1027 euro.


text:
Sabana Berde – Diabierna mainta algun unidad policial a wordo manda cu urgencia na e base di Guarda Nos Costa, situa net pariba di post di Brandweer.
E motibo, aparentemente un persona den e luga lo a bira furioso y comete destruccion.
Akinan presencia di polis un biaha mas tawata necesario.
Despues di un momento polisnan a logra calma e situacion y tambe domina e persona aki cu probablemente lo ta sufri di un of otro trastorno mental.
A pidi Transportwagen pa por a hiba e persona Respaldo, unda elo ricibi e ayudo necesario.


text:
ORANJESTAD (AAN)- E aña aki Guardian Group Fatum a celebra su di 7 edicion di My Guardian Group Walk & Run. Un diadomingo mainta tempran na unda cu bo por a mira y sinti un ambiente di competencia y passion pa e deporte entre e participantenan. Un “warm up session” bou guia di Darrel Werleman di Muscles and Lungs a prepara varios coredo y canado.
E evento a inicia na momento cu CEO di Guardian Group Dutch Caribbean Sr. Diego Frankel a los e tiro di salida pa 10 Km Run y 5 minut despues Managing Director Aruba Sra. Barbara Pochettino, di Guardian Group Fatum Aruba a los e tiro di salida di e 6km Run and Walk.
Un total di 2160 participante ariba 2 ruta diferente na unda despues a encontra otro na altura di Ban Ban Cafe y a continua pa yega final ariba e parkeerplaats di Guardian Group Fatum.
Na final tur coredo a disfruta di bebida Gatorade di Romar Trading y koffie y te di Smit & Dorlas, y un dushi sopi di pampuna prepara pa Divi Resorts/Alhambra Ballroom pa e participanten hidrata y haya forsa bek. E participantenan a wordo brinda un variacion di fruta cu a cay hopi na smaak.
Guardian Group Fatum a hasi donacion na 3 diferente instancia cu ta traha incansabel pa yuda nos bestianan ariba caya y steriliza nan: Animal Rights Aruba, Sgt. Pepper’s Friends y Nine Lives Foundation. Cada un di e instancianan a keda sumamente agradecido pa ricibi e donacion aki y asina sigui eherce nan trabou y yuda paga gastonan na e diferente veterinarionan.
E ganadonan absoluto masculino y femenino 6 KM ta Jonathan Busby y Kirah Regales y e ganadonan absoluto masculino y femenino 10KM ta Alexander Hodge y Lana Gobert di My Guardian Group walk and run Aruba 2019.
My Guardian Group Walk & Run a reparti e premionan pa e coredonan overall masculino y femenino pa e 2do y 3er lugar na e siguiente corredonan den categoria 10km masculino : 2do lugar Kelvin Gama Gonzalez y 3er lugar Rick James y 10km femenino: 2do lugar Yuli Tineo y 3er lugar Mileydis Verdecia. Den categoria 6km masculino: 2do lugar Ludwig Dirksz y 3er lugar Zhyon Geerman y 6km femenino: 2do lugar Vanessa Harms y 3er lugar Meggie Banwarie.
Premionan pa overall 1er lugar masculino y femenino 6km:
- Ticket Curaçao, registracion pa My Guardian Group Walk & Run dia 27 di Oktober 2019.
Premionan pa overall 1er lugar masculino y femenino 10km:
- Ticket Sint Maarten, hotelstay pa 2 anochi y registracion pa My Group Walk & Run dia 23 di Juni 2019.
Guardian Group Fatum ta gradici inmensamente tur persona y tur e instancianan cu contribui pa por a realisa e di 7 exitoso Walk & Run na Aruba.


text:
Maria Sharapova:
NEW YORK: Otro luna Maria Sharapova ta subi tereno di wega atrobe den competencianan mundial di tennis despues di su suspension. El a splica cu si e bolbe y no gana un wega, esaki no ta un fracaso. “si mi tabata tin miedo, lo mi no bolbe”.
Ningun hende a bisami : Maria bo tin cu bolbe na april. Bo por eligi. “Si mi no gana un wega no ta un fracaso, mi a gana cientos di wega. Mi ta hunga pa mi. Hopi aña pasa mi a pensa riba final di mi carera y awor ni esey ta pasa den mi cabez,. Ora mi ta prepara pa termina lo mi sa”, el a indica.
Despues cu TAS a anuncia cu lo reduci e sancion di Sharapova, su bolbimento riba cancha a crea polemica den mundo di tennis pa e “wild cards” cu algun torneo a manda p’e.
Hopi tenista ta kere cu participacion den e torneonan mester ta pa merito propio y no pa invitacion. Esaki Andy Murray tambe a refleha den algun declaracion na The Times.
“Mi ta considera cu un tenista mester gana su bolbimento riba cancha . E torneonan ta haci lo mihor cu nan por relaciona cu nan interesnan. Si nan ta pensa cu treciendo nombernan grandi nan ta yena mas asiento, nan lo haci esey”.
Sharapova tin oportunidad di mehora su ranking te ora e momento ey yega”, Murray ta considera.
Relaciona cu e debate aki WTA a publica un comunicado pa aclarea e situacion. “Maria Sharapova ta converti den hungador disponible pa hunga torneonan di WTA entrante 26 di april despues di 15 luna di suspension. E por solicita y ricibi un cantidad inlimita di invitacion”.